Агар буйрагингиз соғлом бўлиб, сизга узоқ вақт хизмат қилишини истасангиз... - Zamin.uz\n11:40 / 25.09.2018\nБуйрак кичик тос соҳасида жойлашган жуфт аъзо бўлиб, қонни фильтрлайди, пешоб ишлаб чиқаради ва танадаги кислота-ишқор мувозанатини таъминлайди. У шундай заҳматкаш аъзоки, ҳатто хасталаниб, бор-йўғи 30 фоиз кучи билан ишлаганда ҳам одамнинг меъёрий ҳаёт кечиришини таъминлай олади. Айнан шунинг учун ҳам буйрак жиддий зарарлангунча ўз ҳолидан «шикоят» қилмайди. Унинг соғлом фаолиятига бизнинг баъзи бир одатларимиз кутилмаган зарба бўлиши мумкин. Агар буйрагингиз соғлом бўлиб, сизга узоқ вақт хизмат қилишини истасангиз, қуйидаги одатларингиздан воз кечинг.\nШирин газли ичимликларга тобеълик\nЯпониянинг Осака университети ходимлари ўтказган тадқиқот натижаларига кўра, кунига икки ёки ундан кўп марта тўйиб газли ичимлик ичиш буйрак касалликлари ривожланишига олиб келади. Олимлар тадқиқотда 12 минг кишининг саломатлигини кузатишди. Улар орасида газли ичимликларни кўп истеъмол қилган иштирокчиларнинг пешобида оқсил ошиб кетгани аниқланди. Бу буйрак зарарланганининг биринчи белгисидир.\nЧекиш юрак-қон томирларида склероз деган хасталикни келтириб чиқаради. Бу муаммо оқибатида қон томирларининг торайиши ва чўзилувчанлигининг йўқотилиши барча органлар каби буйракда ҳам қон таъминотига салбий таъсир кўрсатади. Тиббиёт амалиётидаги маълумотларга кўра, кунига чекилган икки дона сигарета ҳам бир неча йил ичида томирлар торайиши ва бошқа хасталиклар ривожланишига сабаб бўлиш учун етарли омилдир.\nВ6 витамини танқислиги\nСоғлом овқатланишга риоя этиш буйракнинг яхши ишлашида катта аҳамиятга эга. Дунёда ўтказилган тадқиқотларда одам организмида В6 витамини етишмаслиги буйрак тошига сабаб бўлиши аниқланган. Буйрак ишини қўллаб-қувватлаш учун ҳар куни камида 1,3 миллиграм В6 витамини қабул қилиш керак. Бу витамин балиқ, нўхат, мол буйраги, картошка каби маҳсулотларда кўп бўлади.\nБиз тунда ухлаганимизда бошқа аъзолар каби буйрагимиз ҳам дам олади. Уйқунинг доимий равишда бузилиши, кунига 7 соатдан кам ухлаш буйрак касалликларини чақиради. АҚШдаги Торонто университети кардиолог олимларнинг аниқлашича, буйракнинг заиф тўқималари уйқу пайти қайта тикланар экан.\nЖисмоний машқ — буйракни ҳимоя қилишнинг яна бир синалган усули. Умуман олганда, меъёрий вазн буйракда тош тўпланиши имкониятини камайтиради.\nБуйрак ўз фаолиятини яхши амалга ошириши учун етарли миқдорда сув ичишимиз керак. Агар етарли суюқлик қабул қилинмаса, қонда токсинлар йиғила бошлайди. Меъёрий ҳисобда кунига 10-12 стакан сув ичиш тавсия этилади.\nЗарур дори-дармонларни ичмаслик\nЮқори қон босими ва қандли диабет — бу ҳаёт тарзи ва нотўғри овқатланиш натижасида келиб чиқувчи касалликлар. Агар сизда шу хасталиклардан биронтаси бўлса, буйрагингизни эҳтиёт қилинг. Яъни зарур бўлган дори-дармонларни ўз вақтида қабул қилинг.\nУЧ ХИЛ ТОШ, УЧТА ДАРД\nБуйрак тошлари жойлашиши ва ҳажмига қараб турлича бўлади. Масалан, урат, оксалат, фосфат тошлари сийдикда шовул кислотанинг кўпайиб кетиши натижасида чўкмалар пайдо бўлишидан сўнг келиб чиқади. Кальций тузининг сийдикдан кўп ажралиб чиқиши оқибатида ҳам тош ҳосил бўлади. Хасталикнинг бу турини даволаш учун парҳезга қатъий риоя қилиш керак. Таркибида шовул кислота ҳамда таркибида тузлар мавжуд бўлган маҳсулотлар (масалан, шовул, исмалоқ, лавлаги, картошка, анжир, олхўри, қулупнай, какао, шоколад, қора чой) ни истеъмол қилмаган маъқул. Аксинча, магнийга бой маҳсулотлар (масалан, наъматак, ёнғоқ, сабзи, ўрик, гречиха, арпа, кашнич) ни кўпроқ истеъмол қилиш лозим. Булар организмда оксалат тошлари ҳосил бўлишига йўл қўймайди.\nБуйрак тоши касаллиги бор бемор семириб кетишдан сақланиши, жисмоний ҳаракатда бўлиши, хамир овқат, нон, шакарни иложи борича кам ейиши керак. Қон-томир, юрак хасталиги бўлмаса, бир кунда 2 литргача суюқлик ичиши мумкин. Чунки суюқлик тошларни ювади. Спиртли ичимликлар ичиш асло мумкин эмас. Ичкилик организмдаги тузларнинг эришига тўсқинлик қилади. Бемор шифокор белгилаб берган парҳезга қаттиқ риоя қилиши зарур.\nТошларни майдалаш учун…\nБўйимодарон ўсимлигидан Ибн Сино буйрак тошини майдалашда ва туширишда фойдаланган. Бунинг учун бўйимодаронни гуллаган пайтида гули билан узиб олиб, сояда қуритилади. Дамлама тайёрлаш учун оғзи ёпиладиган идишга 1 стакан қайнаб турган сув қуйилади ва ўсимликнинг ер устки қисмидан 1 ош қошиқ солиб, 1 соат дамланади. Сўнгра докадан сузилади. Дамламадан кунига 3-4 маҳал овқатдан олдин 1 ош қошиқдан ичилади. Бемор 10 кундан сўнг 3-4 кун дам олиб, муолажани яна такрорлайди.\nСемизўт ўсимлиги таркибида кўп миқдорда C витамини, қанд, алкалоид, гликозид, фосфор, кальций унсурлари бор. Ибн Сино унинг дамламасини буйрак хасталикларини даволашда қўллаган ва ўта шифобахш эканини алоҳида таъкидлаган.\nБиз қанча кўп дори-дармон қабул қилсак, фармацевтика препаратларининг аъзоларга, асосан, буйракка салбий таъсирини шунча оширамиз. Синтетик дорилар бир ёқдан фойда қилса, бир ёқдан зиёндир.\nМанба: "Ҳордиқ" «Замин» янгиликларини «Вконтакти»да кузатиб боринг\n22-05-2017, 08:31, ---\n3-02-2017, 17:15, ---


Ўзбекистонда эркак спортчи ва аёл спортчилар қандай тақдирланади • NeMolchi.uz\nBosh sahifa Statistikalar Ўзбекистонда эркак спортчи ва аёл спортчилар қандай тақдирланади\nЎзбекистонда эркак спортчи ва аёл спортчилар қандай тақдирланади\nЎзбекистонда эркак спортчилар ва аёл спортчиларни тақдирлашда фарқми, нима деб ўйлайсиз?\nЭркак спортчиларга нима совға қилинади:\n2020 йилда WBA ва IBF бўйича жаҳон чемпиони боксчи Муроджон Ахмадалиев президент совғаси – уч хонали квартира ва Tracker автомашинаси билан тақдирланди.\nУй ва машина калитини унга бош вазир Абдулла Арипов топширди.\nЎзбек боксчиси Исроил Мадримовга Олмалиқ шаҳридаги янги қурилаётган уйлардан 3-хонали уй берилиши ҳақида сертификат топширилди.\nТошкент вилояти Жисмоний тарбия ва спорт бошқармаси ташаббуси билан Олмалиқда ёшларнинг халқаро майдонда чиқиш қилаётган маҳаллий боксчилар – Исроил Мадримов ва Муроджон Ахмадалиев билан учрашув ўтказилди.\nТадбир якунида Исроил Мадримовга шаҳар маъмурияти номидан янги қурилган уйда жойлашган 3 хонали квартирани олиш тўғрисидаги сертификат топширилди.\nЁш сузувчи Ислом Аслановга янги қурилаётган уйдан хонадон совға қилинди.\nСпортчи сузиш бўйича Ўзбекистон миллий терма жамоаси аъзоси бўлиб, жаҳон спорт ареналарида Ўзбекистон шарафини ҳимоя қилмоқда. 2019 йилда у коронавирус пандемияси сабабли қолдирилган Токио Олимпиадасида иштирок этиш учун лицензияни қўлга киритган.\nШахматчи Жавоҳир Синдаровга Тошкентда уй совға қилинди.\nЖавоҳирга Президент маслаҳатчиси Абдужаббор Абдувохидов Сергели туманидан 3 хонали квартира калитини топширди\n– У 10 ой 8 кунда гроссмейстерлик унвонини қўлга киритиб, жаҳон шахмат тарихида иккинчи, Осиёда эса биринчи – энг ёш шахматчига айланди\nАёл спортчиларга нималар совға қилинади:\nНаманган ҳокими спортчи қизга тикув машинаси ва бир жуфт қўй совға қилди\nТўрақўрғон фарзанди Усмонжонова Мадина спортнинг эркин кураш йўналишида Қозоғистон Республикасида ўтказилган Осиё чемпионати кумуш медалини вилоят ҳокимига тантанали равишда тақдим қилди. Бу ҳақда вилоят ҳокимлиги хабар берди.\n«Курашчи Мадина ҳозирда яна бир нуфузли кураш мусобақасига тайёргарлик кўрмоқда. Вилоят ҳокими мулоқот асносида спортчи қизимизга тайёргарлик учун шароит яратиб бериш мақсадида ҳомийлик, тикув машинаси ва бир жуфт қўй совға қилди», дейилади хабарда.\nҚашқадарёнинг Яккабоғ туманидан 19 яшар Мушарраф Ибодуллаева Сербияда бўлиб ўтган самбо бўйича жаҳон чемпионатида олтин медални қўлга киритди. Спортчи қиз Ўзбекистон давлат жисмоний тарбия институтида шартнома асосида таҳсил олган. Қашқадарёда президент билан ёшларнинг учрашувида Мушарраф контракт пулини тўлаш билан боғлиқ муаммоси ҳақида Президентга айтади. Президент эса ўз навбатида спортчига бундан буёғига университетда бюджет асосида ўқишини ваъда қилди.\nЛекин баъзан қизларга ҳам тузук совғалар берилади. Масалан, автомобиль.\nЁшлар ўртасида бокс бўйича жаҳон чемпионатида олтин медални қўлга киритган спортчи қиз Нигина Ўктамовага Nexia 3 совға қилинди.\nУнинг фикрича, спорт, хусусан боксга қаратилаётган эътибор натижасида ғалабалар кўпайиб бормоқда.


ИЗЧИЛ ИСЛОҲОТЛАРНИНГ ЮКСАК САМАРАЛАРИ - Ўзбекистон овози газетаси\nЎзбекистон Республикаси Президенти Шавкат Мирзиёев 2016 йил 25 декабрь куни Навоий вилоятидаги йирик саноат корхоналари фаолияти билан танишди.\nМамлакатимизнинг барча жойларида бўлгани каби Навоий вилоятида ҳам кенг кўламли ислоҳотлар изчил амалга оширилмоқда. Шаҳар ва қишлоқлар ободонлашиб, замонавий корхоналар, кенг ва равон йўллар, таълим ва тиббиёт муассасалари, боғ ва хиёбонлар бунёд этилаётир.\nИстиқлол йилларида Навоий вилояти мамлакатимизнинг саноати ривожланган ҳудудларидан бирига айланди. Маҳсулот ва хизматлар экспорти ҳажми ошмоқда. Саноат корхоналарини техник ва технологик қайта жиҳозлаш, модернизация қилиш ишлари тизимли равишда амалга оширилмоқда.\nПрезидентимиз дастлаб «Навоий кон-металлургия комбинати» давлат корхонасига ташриф буюрди. Комбинатда сўнгги йилларда амалга оширилган кенг кўламли ишлар, иқтисодий кўрсаткичлар ва истиқболдаги режалар билан танишди.\n«Навоий кон-металлургия» комбинати мамлакатимиздаги энг йирик саноат корхоналаридан бири ҳисобланади. Корхонада 2017-2021 йилларда 16 янги йирик лойиҳа амалга оширилиши мўлжалланган. Давлатимиз раҳбари мазкур лойиҳаларни ўз вақтида ва юқори сифат даражасида амалга ошириш, маҳсулот ишлаб чиқаришни янада кенгайтириш бўйича зарур кўрсатмалар берди.\nПрезидентимиз Шавкат Мирзиёев «Навоийазот» акциядорлик жамиятида амалга оширилаётган янги йирик лойиҳалар билан танишди. Биринчи лойиҳа каустик сода ва метанол ишлаб чиқаришга йўналтирилган бўлиб, йилига 260 миллион долларлик маҳсулот тайёрлаш ўзлаштирилади. 900 дан зиёд янги иш жойи ташкил этилиши кўзда тутилган мазкур лойиҳа тўла маҳаллийлаштириш дастури асосида ишлайди.\nИккинчи лойиҳа доирасида аммиак карбамид ишлаб чиқариш йўлга қўйилади. Йилига 173 миллион долларлик маҳсулот тайёрлаш имконини берадиган мазкур корхонада 500 га яқин иш ўрни ташкил этилади.\nАзот кислотаси ишлаб чиқаришга ихтисослашган учинчи лойиҳа энергия тежамкорлиги билан ажралиб туради. Бу ерда тайёрланган маҳсулотлар ички бозорга етказиб берилиши билан бирга экспортга ҳам жўнатилади. Корхона ишга тушиши билан азот ўғитларининг нархи сезиларли даражада пасайиши кутилмоқда.\nДавлатимиз раҳбари мазкур янги лойиҳаларни тез ва сифатли амалга ошириш иқтисодиётимиз ривожида муҳим аҳамият касб этишини таъкидлади.\nПрезидентимиз «Навоий» эркин иқтисодий зонасида бўлиб, бу ердаги корхоналарда ишлаб чиқарилаётган маҳсулотлар намуналарини кўздан кечирди.\nБиринчи Президентимиз Ислом Каримов ташаббуси билан 2008 йилда ташкил этилган мазкур эркин иқтисодий зонада бугунги кунда Хитой, Сингапур, Жанубий Корея, Ҳиндистон, Италия, Бирлашган Араб Амирликлари, Буюк Британия каби давлатлар билан ҳамкорликда автомобиль саноати учун зарур эҳтиёт қисмлар, энергетика тизимида фойдаланиладиган кабель, рақамли телемосламалар, маиший электрон техникалар ва бошқа харидоргир маҳсулотлар ишлаб чиқарилмоқда.\nПрезидентимиз иқтисодий зона фаолиятини янада такомиллаштириш, хорижлик янги ҳамкорларни жалб этиш борасидаги ишларни жадаллаштириш лозимлигини, истиқболдаги вазифалар ғоят салмоқли эканини алоҳида таъкидлади. Иқтисодий зонада яратилган улкан имкониятлар, имтиёзлар, шарт-шароитлардан тўла, самарали фойдаланиш зарурлиги, бу иқтисодиётимиз учун муҳим аҳамиятга эга экани қайд этилди.\nДавлатимиз раҳбари «Навоий» эркин иқтисодий зонасида 2017 йилда ишга туширилиши режалаштирилган 15 лойиҳа билан танишар экан, уларнинг замонавий технологияларни ўзлаштириш, иқтисодиётимизни диверсификация қилиш, импортни қисқартириш ва экспорт ҳажмини оширишдаги аҳамияти катта эканлигини алоҳида таъкидлади. Мазкур иқтисодий зона фаолиятини янада ривожлантириш ва такомиллаштириш юзасидан мутасадди раҳбарларга тегишли топшириқлар берди.


Фото: Динара ЧИРКОВА / "Халқ сўзи" /\nСуд жараёни Тошкент вилояти жиноят ишлари бўйича суди судяси Дилшод Комилов томонидан олиб борилди.\nСудда судланувчи Аҳмад Турсунбаев ва унинг шерикларига охирги сўз берилди.\n“Ҳурматли судья, мажлис қатнашчилари. Аввало шуни айтишим керакки, мен фуқароларни алдаганим йўқ. Пул ва автомашиналарни улар ўз хоҳиш-иродасига кўра олиб келишган. Мен ҳеч кимни ҳеч нарсага мажбур қилмаганман.\nМен ўзим деҳқон ва чорвачилик билан шуғулланадиган фермер бўлганман. Лекин юз берган воқеадан афсусдаман. Менинг битта мақсадим бор эди — иш қилиш. Алдаш ҳаёлимга ҳам келмаган. Фурсатдан фойдаланиб, бутун халқимиздан, Президентимиз Шавкат Мирзиёевдан кечирим сўрайман. Мени кечиринглар”, — деди Аҳмад Турсунбоев.\nЭслатиб ўтамиз, Аҳмадбой ва унинг беш нафар шериги Жиноят Кодексининг 168 моддаси (фирибгарлик), 211 (порахўрлик) ва 243 (жиноий фаолиятдан олинган даромадларни легаллаштириш) бўйича айбланмоқда.\nА. Турсунбаев 2015 йил Тошкент вилояти Чиноз туманида “Чиноз ҳалол чорва” ва “Чиноз авто ҳамкор транс” корхоналарини ташкил қилган. У ва унинг ходимлари миллий ва чет эл валютасида аҳолидан энг камида йилига 100 фоиз устама бериш шарти билан пул олиб келган. Шу билан бирга Аҳмадбой пулни қайтариб беришга ҳеч қандай кафолат бермаган.\nТомонлар, агар унга бирор нарса бўлса, ҳеч ким ҳеч нарса талаб қилмасликка келишиб олган.\nИкки йил мобайнида Аҳмад Турсунбаев ва унинг шериклари катта миқдордаги пул, чорва моллар ва турли русумли автомобилларни ўзлаштириб келган. Уларнинг жиноий фаолияти беш йил давом этган. Маълум қилинишича, бундан минглаб фуқаролар жабр кўрган.\nСуднинг якуний қарори 19 февраль куни эълон қилинади.\nМазкур рукндаги бошқа мақолалар: « Чирчиқда ҳарбийлардан кутилмаган тадбир\tҚуръон қалбларга нур олиб киради »


22 май куни Судьялар олий кенгаши ва Судьялар олий малака ҳайъатининг қўшма мажлисида олти нафар судьяни интизомий жавобгарликка тортиш масаласи ҳам кўриб чиқилиб, улардан тўрт нафарига нисбатан интизомий жазо қўллашга розилик билдирилган. Бироқ Судьялар олий кенгаши жавобгарликка тортилган судьяларнинг шахсини сир тутмоқда.\n4 нафар судья қайси қилмиши учун жазоланди?\nРасмий баёнотда қайд этилишича, 22 май куни бўлиб ўтган Судьялар олий кенгаши ва Судьялар олий малака ҳайъатининг қўшма мажлисида тўрт нафар судьяни ваколати муддати даврига қайта тайинлаш ҳақида қарор қабул қилинди. Хусусан, Давлатмирза Комилов ва Маҳаматиброҳим Тўланов Наманган вилоят судининг жиноят ишлари бўйича судьялари, Тўлқин Тўрақулов Фарғона вилоят судининг жиноят ишлари бўйича судьяси, Азизахон Нажмиддинова Андижон вилоят судининг фуқаролик ишлари бўйича судьяси этиб тайинланган.\nБундан ташқари, ўн йил муддатга судьяликка тайинланган Жўрабек Худойназаров навбатдаги беш йил давомида фуқаролик ишлари бўйича Сирдарё туманлараро судининг раиси сифатида фаолиятини давом эттириши маълум қилинган.\nЙиғилишда олти нафар судьяни интизомий жавобгарликка тортиш масаласи ҳам кўриб чиқилиб, муҳокамалар якуни бўйича тўрт нафар судьянинг интизомий жавобгарликка тортилишига розилик берилган бўлса, яна икки нафарига интизомий жазо тайинлаш рад этилган. Судьялар олий кенгаши матбуот хизмати томонидан тарқатилган хабарда интизомий жазо чоралари кенгаш розилигидан сўнг тегишли малака ҳайъатлари томонидан қўлланиши эслатилади.\nБироқ интизомий жавобгарликка тортилган судьяларнинг на лавозими ва на шахсига оид маълумотлар келтирилган. Шунингдек, баёнотда улар қайси қонунга зид хатти-ҳаракатлари учун интизомий жазога лойиқ кўрилганига ҳам, интизомий жазо олган судьяларни кутаётган ҳуқуқий оқибатлар ҳақида ҳам лом-мим дейилмайди.\n«Шахсларнинг очиқланиши судьяларга қўшимча босим бўлади»\nKun.uz мухбири интизомий жавобгарликка тортилган судьяларнинг шахси ва ушбуга лойиқ кўрилган қилмишига доир саволлар билан Судьялар олий кенгаши раисининг матбуот котиби Турсунали Акбаровга мурожаат қилди. У таҳририятнинг саволларига жавобан бу маълумотларни очиқлаш мақсадга мувофиқ эмаслигини таъкидлади.\n«Интизомий жавобгарликка тортилган судьяларнинг шахсини очиқламаслик мақсадга мувофиқ. Чунки, улар фаолиятини давом эттиради-да, шахси очиқланиши жамоатчилик томонидан уларга қўшимча босим пайдо қилиш эҳтимолини оширади. Бу ҳол иш сифатига таъсир қилиши аниқ. Судьянинг иши эса инсон тақдири билан боғлиқ. Қолаверса, судьяда дахлсизлик ҳуқуқи ҳам бор.\nОдил судловни амалга ошириш чоғида қонунчиликни бузгани ва суд ишини ташкиллаштиришда бепарволиги учун интизомий жазога лойиқ топилганларнинг икки нафари фуқаролик, бир нафари иқтисодий, яна бир нафари жиноят ишлари бўйича судьялар ҳисобланади», – дейди Турсунали Акбаров.\nҚандай ҳолатлар судьялар дахлсизлигини бузиш деб баҳоланади?\n«Судлар тўғрисида»ги қонуннинг 67-моддасига кўра, судьяларнинг дахлсизлигини таъминлаш улар мустақиллигини таъминлашнинг муҳим шартларидан бири экани келтирилган. Хўш, қандай ҳолатларда судьялар дахлсизлиги бузилади?\nҚонуннинг 70-моддасига кўра, судьянинг шахси дахлсиз экани, дахлсизлик унинг турар жойига, хизмат хонасига, фойдаланадиган транспорти ва алоқа воситаларига, хат-хабарларига, унга тегишли ашёлар ва ҳужжатларга тааллуқлилиги келтирилади.\nБироқ қонунда интизомий жавобгарликка тортилган судьянинг шахси ва қилмишини очиқлаш унинг дахлсизлигини бузиш ҳисобланиши ҳақида ҳеч қандай норма мавжуд эмас.\nОчиқлик нимаси билан муҳим?\n2020 йил 7 декабрь куни имзоланган «Судьяларнинг чинакам мустақиллигини таъминлаш ҳамда суд тизимида коррупциянинг олдини олиш самарадорлигини ошириш чора-тадбирлари тўғрисида»ги президент фармонида суд органларининг фаолиятида очиқлик ва шаффофликни таъминлаш фуқаролар ва тадбиркорлик субъектларининг суд ҳокимиятига бўлган ишончини янада оширишнинг муҳим шарти экани таъкидлаб ўтилган.\nЯъни жисмоний ва юридик шахслар ўз ҳудудида фаолият юритаётган судьяларга ишониши учун уларнинг фаолиятидаги оқ ва қора доғларни яхши билиши керак. Шунга қараб у судга иши тушганда қайсидир судьянинг унга оид ишни кўришини рад этиш, қайсидир судьянинг у манфаатдор иш бўйича суд жараёнига раислик қилишини талаб қилиш имконига эга бўлади. Бу эса ахборотни яшириш эмас, балки очиқлик, ошкоралик орқали амалга оширилади.\n«Ўзбекистон Республикаси Судьялар олий кенгаши тўғрисида»ги қонуннинг 4-моддасида ҳам очиқлик кенгаш фаолиятининг асосий принципларидан бири сифатида санаб ўтилган. Бирор ҳужжатда интизомий ёки бошқа турдаги жавобгарликка тортилган судьяларнинг шахси ва қилмишини очиқлашга нисбатан ҳеч қандай табу белгиланмаган.\nИнтизомий жазо олаётган ҳукумат аъзолари, республика даражасидаги идораларнинг раҳбар-ходимлари маҳаллий давлат ҳокимияти органлари масъул ходимларининг шахси очиқланиши жамоатчилик томонидан уларга қўшимча босим юкламайдими? Ахир улар ҳам фаолиятини давом эттиришмоқда, улар ҳам жамоатчилик билан бирга ишлашади. Хуллас, пародокс.\nСудьялар олий кенгаши аввалроқ 11 нафар судья интизомий жазога тортилиши ҳақида хабар берган, бироқ ўшанда ҳам уларнинг шахси ва қилмиши жамоатчиликка ошкор қилинмаган эди.\nБундан ташқари, 2020 йилда коррупцияда билан боғлиқ жиноятлар бўйича судланган уч нафар судьянинг ҳам кимлиги ҳалигача жамоатчиликка маълум эмас.\nБизнингча, очиқлик борасидаги талаблар барчага баробар бўлиши, фуқаролар уларнинг тақдирини кимлар ҳал қилаётганини билишга ҳақли. Шу сабабли, Судьялар олий кенгаши 2021 йил давомида интизомий жазога тортилган судьяларнинг шахсини очиқлашини сўраб қоламиз.\n12:32 / 04.04.2022\nТошкентда ҳакамлик суди судяси пора билан ушланди\n23:25 / 19.03.2022\n“Бир судьянинг ваколати муддатидан олдин тугатилди, уч нафар судья лавозимга тайинланди” – Судьялар олий кенгаши\n20:34 / 04.03.2022\nҚонунийликни бузган бир нафар судья лавозимидан озод этилди, беш нафар судья интизомий жазога тортилди


Мафия сардори (Ўттиз бешинчи қисм) | euroasia.me | Яндекс Дзен\n(Ўттиз бешинчи қисм)\nҚайноғаси машинадан тушгунча Хонзода ўзини тутиб олди ва ҳайдовчига:\n— Сўраса, пул олиб келдик, денг! — деганча уй ичкарисига югурди. Хонасига киргач, шоша-пиша устидагиларни ечиб отди. Бошқа тўғри келган кўйлагини кийди. Юзини апил-тапил ювганидан кейин пастки қаватга тушди. Бу маҳал Бўрон дарвозахонада Хонзода билан бирга келган ҳайдовчини сўроққа тутарди:\n— Қаердан келдинглар? Нима қилдинглар? Нега мошинангизни бу ёққача ҳайдадингиз? Кимсиз?..\nҲайдовчи ёлғон гапираман деб сира ўйламаганди. Хижолатдан қутулиш учун шундай қилди. Ахир жувон ярим ялан-ғоч ҳолда уйига кириб кетди. Бу эса бу ерда турибди. Иккаласини кўрган одам нима деб ўйлаши мумкин? Ҳартугул аёлнинг ўзи гапни нимадан бошлашни айтиб кетди. «Йўлда келаётувдим. Биттаси сумка кўтариб турган экан. Қўл кўтарди. Тўхтадим. Чиқди. Сумкасида пул борга ўхшади-ёв. Шунга ичкаригача ҳайдатди», деди. Агар Бўрон келинини дарвозахонада кўрмаганида, эҳтимол, ҳозир ҳайдовчининг гапларига ишонарди ҳам. Лекин у Хонзодани кўрди. Кийимсиз... Бўғиб ўлдирса ҳам ҳақи кетади. У ёқда укаси бир аҳволда ётибди. Бу ҳароми эса билган номаъқулчилигини қилиб юрибди. Фароғатнинг “сайраш”ларидан ҳали ўзига келолмаганди.\nТуни билан жанжал бўлди. Бўрон аччиқ устида хотинининг юзига бир-икки шапалоқ тортди. Авваллари хезланишининг ўзи етиб-ортарди. Лекин бу сафар синалган усул фойда бермади. Қўлини ишга солди. Аммо бу ҳам кор қилмади. “Ўша манжалақини топасан. Мен кўраман. Қани, қаери мендан ортиқ экан?!” дея айюҳаннос солди... Чарчаб ҳолдан тойгунча қарғанди. Қарғишлари орасида Хонзодани тилга олиб ўтди. Шунда Бўрон билдики, “касал” мана шу укасининг уйидан орттирилган. Шу боис саҳарлабдан келди. Эртароқ “касал”га дори бериб, тузатишни мўлжал қилди. Аммо келди-ю, бутунлай бошқа манзаранинг гувоҳи бўлди.\nБир бора Хонзода туҳмат қилди. Фароғатга «Эрингиз менга тегинмоқчи бўлди», деди. Ана шу сабаб Бўрон ҳозир ҳеч нима қилолмаётганди. Жони ҳалқумига келган, келинини ҳайдовчига қўшиб, мажақлаб ташлашга-да тайёр эди. Аммо қўрқди. Хонзода қилиши мумкин бўлган шармандаликдан қўрқди. Иштонини ечиб, унинг бошига кийгизса, сўнг дод-вой солса... Хонзоданинг қўлидан бундай иш келади. Бир марта қилди-ку, яна бир марта шунақанги томоша кўрсатиш унга чўт бўптими?!\n— Мулла ака, — деди уйдан чиққан Хонзода илжайиб, — келинг.\n— Манави нима қилиб турибди бу ерда? — сўради зўрға ўзини босиб турган Бўрон ҳайдовчини кўрсатиб.\n— Бир нарса оп келувдим. Укангиз тайинлагандилар. Қўшниларимиз роса ғийбатчи. Кўриб қолишса, ҳар бало дейишади. Шунга машинани ичкаригача киритишга мажбур бўлдим, — деб киприкларини пирпиратди Хонзода гўё ҳайрон бўлгандай.\n— Шунақамиди?.. Яхши қилибсиз-да, келин. Мен шундоқ ўтиб кетаётгандим...\n— Уйга киринг, — деди Хонзода унинг гапини бўлиб, ҳайдовчига илтифот кўрсатган кишидай жиддий қараб, сўнг қўлидаги пулни унга узатди: — Рози бўлинг.\nҲайдовчи рози бўлмай қаёққаям борарди? Индамай уч минг сўмни чўнтагига солиб, машинасига ўтирди.\nБўрон ҳам бошини хам қилганча уловига ўтирди-ю, дарди ичида жўнаб кетди.\nХонзода чуқур нафас олди. Шошиб дарвозани ёпганидан кейин уйига кирди. Узоқ чўмилди, кейин ётоғига кириб каравотига чў-зилди. Шу кўйи ухлаб қолди.\nУ кейинги беш кун мобайнида остона ҳатлаб кўчага чиқмади. Овқат қилиб еди, телевизор кўрди, ухлади. Бировга қўнғироқ қилмади. Ҳаммадан аразлаганини кўрсатиб қўймоқчи эди. Лекин унгаям биров қўнғироқ қилмади. Ҳолинг қандай, деб сўрамади. Мана шуниси алам қилди. Униям онаси, отаси бор эди, қариндош-уруғ... Улар ҳам майли, тўққиз ой не азобларда кўтариб юриб дунёга келтирган қизи-чи?! Хонзода тўлиқиб кетди. Баттар аксланди: “Бир умр шу уйдан чиқмайман. Ўламан, тамом-вассалом”, деди ўзига-ўзи. Хўрлиги келди. Йиғлади.\nУ амаллаб яна тўрт кунни ўтказди. Йўқ, бир марта уйдан чиқиб дўконга борди. Егуликлар билан бирга тўрт шиша ароқ ҳам сотиб олди. Аввалига маст бўлгунча ичди. Ўша куни телевизор ҳам ёқиғлиқ қолди. Кейинги кун боши оғриганди, кечга бориб бир пиёла ичди. Шу унга одат бўлди.\nУзлатдаги аёл ўн биринчи бор қуёш уфққа парвоз қилганида эрини эсга олди. “Ҳеч бўлмаганда, шу одамдан ёруғлик чиқар”, деб ўйлади у.\nБир жойда ётаверса, одам шунга ҳам кўникиб қоларкан. У азоб билан ювиниш хонасига кириб жўмракни очди. Оқаётган сувга термилди. Охирги марта қачон юзини ювганини эслаёлмади. Чуқур хўрсиниб қўйди.\nЎзига оро бериш учун тошойна қаршисига келиб кўрдики, кампирдан фарқи қолмабди. Қовоқлари, пешонаси, юзида бир қанча ажинлар пайдо бўлибди. Санамоққа чоғланди. Ҳисоб етти-саккиздан оша бошлагач, хўрлиги келди. Кўзидан ёш чиқа бошлади. Кафти билан артди. Сўнг лаб бўёғи ва упа-эликни ишлатди...\nУ дарвозадан ташқарига чиққанида муздай ҳаво юзига урилди. Ўпкасини тўлдириб симирди ва бир-бир босганча катта йўл томон юриб кетди.\nХонзода ҳали касалхонага киргани йўқ эди. Таксидан эндигина тушганди. Кўзи бирдан эрига — Содиқ акасига тушди. Ҳаяжонланганидан кўкси тез-тез кўтарилиб туша бошлади. Унинг ёнига югурди. Севгилисини кўрган, ўн еттидан ўтиб, ўн саккизга қадам қўйган қизчадай:\n— Содиқ ака! — дея қичқирди.\nДарвоздан чиқиб, ёғоч оёққа суянганча сўл тарафга кетаётган эркак таққа тўхтади. Секин овоз келган тарафга ўгирилди.\nТурган-битгани романтика. Содиқ урушдан қайтган қаҳрамон, Хонзода уни бир неча йиллар интизорлик билан кутган севикли ёр!.. Бошқача бўлиши мумкин эмас.\n— Содиқ ака! — қич-қирди яна Хонзода ва югурганча келиб эрининг бўйнига осилди.\n— Шу пайтгача қайси гўрда эдинг? Тузалганимдан кейин келдингми, ит эмган?\nБу романтиканинг давоми. “Урушдан қайтган эр”нинг гапи.\n— Ўлиб кетганим билан ишинг йўқ...\n— Унақа деманг, дадажониси, — дея изиллаб йиғлашга тушди Хонзода, — сизсиз кундуз ҳам зулмат бўларкан! Тамом бўлдим! Адо бўлдим!..\nСодиқ хотинининг бошини кўксига босди.\n— Сен ҳали ҳамма нарсани билмайсан, — деди чуқур хўрсинганидан кейин, — дўконларнинг ҳаммасидан айрилдик. Солиқчилар тўғри касалхонага келишди. Мусодара бўлади ҳаммаси... Мен йўғимда болалар ўйин қилиб ташлашибди... Уйимиз ҳам сотиладиганга ўхшайди. Бўлмаса, мен қамаламан.\n— Нима?! Дўконлар, уй... Ҳаммаси-я?! — деди ҳайратдан кўзлари олайиб кетган Хонзода. — Бирпасдами?!\n— Уйга борайлик, — деди бир жойда қаққайиб тураверганидан оёғи толиққан Содиқ. — Чарчадим.\nСодиқ икки соатдан кўпроқ кўзини юмиб ётди. Тез-тез хаёлига Шоҳруҳ келаверди. Башараси қон, кўзидан дув-дув ёш оқади. Акаларига ялинчоқ нигоҳ билан қарайди. Қараши онасиникига ўхшаб кетади.\n— Хонзода! — деб бақириб юборди у ётган жойида.\nХонзода узоқда эмасди. Шундоққина ёнида ўтирганди. Эрининг тўсатдан қичқиришидан чўчиб тушди.\n— Нима гап?! Ёмон туш кўрдингизми?! — дея сўради кўкрагига туфлаб қўйиб.\n— Шоҳруҳ телефон-пелефон қилмадими?!\n— Ўғирлик қилганмиди у?\n— Нега сўраб қолдингиз?\n— Билмадим. Ўғирлик қилганмиди, йўқми?!\nХонзода қўрқиб кетди. Эри худди унинг ҳамма қилмишидан хабардордай эди.\n— Мен сизга ёлғон гапирармидим? Нима қилган бўлса айтдим-да ҳаммасини, — деди у. Гапи сохта чиққандай туйилди ўзига. Ҳозир эри ўрнидан сапчиб туриб, уни дўппослаб кетадигандай, қочиш тараддудини кўра бошлади. Содиқ эса тағин хўрсинди ва бутунлай бошқа нарсани сўради.\n— Уйда қанча пул бор?\n— Пул... Ҳар қалай, яшашимизга етади, дадажониси... Ҳа-а, одамни қўрқитасиз-а, дадаси, нега уйни сотарканмиз? Ана шу пулларни ишлатамиз. Майли, пул кетса-кетсин, обрў кетмасин...\nСодиқ секин бошини кўтариб хотинига қаради.\n— Бор, дўконга чиқиб ароқ оп кел, бўлмаса давлениям кўтарилиб, ўлиб қоламан. Эй Худо, нима гуноҳим боридики... — деди Содиқ ва яна кўзини юмиб олди.\nАроққа Хонзода ҳам шериклик қилди. Баравар ичиб, баравар гапиришди. Бирови дардини дастурхон қилаётганда иккинчиси кўз ёш тўкиб турди. Содиқ ҳам илк маротаба хотинининг ёнида йиғлади. Ўғил-қизини эслаб йиғлади. “Ҳаммасига Шоҳруҳ айбдор!.. Унақа укам йўқ менинг! Ойим туғруқхонадан адаштириб оп келган ўша нонкўрни!” деб қичқирди. Кейин нима гуноҳи учун Худо уни шу кўйга солганини бўзлаб-бўзлаб, кўзидан ёши селдай оқиб, муштумини полга уриб-уриб айтди. Увиллаб юборди. Унга Хонзода ҳам қўшилди. Эр-хотин — қўш ҳўкиз биргалашиб йиғлаб Худога ялинишса, дардлари ариб, қушдай енгил бўлиб қоладигандек эди, назарларида. Ниҳоят маст бўлишди. Бирови шарққа, бирови ғарбга оёқ узатган эр-хотин хуррак ота бошлашди.\nБеш кун тугал ичишди. Бирининг соқоли ўсди, иккинчисининг сочи тўзғиди. Кўзларига ароқдан бўлак ҳеч нима кўринмай қолди.\nОлтинчи куни суддан одам келди. Чақирув қоғози бериб кетди. Содиқ бормади. “Баринг порахўрсан”, деди.\nОрадан ўн беш кун ўтди. Яна уни чақиришди. Яна бормади. Ўн беш кун аввалги сўзлари эсида қолган экан, “элчи” узоқлашмасдан гапига шимини ечиб зормандасини илова қилиб юборди.\nАммо учинчи марта келганлар аввалгиларидай қоғоз ташлаб кетишмади. Бир йўла Содиқнинг ўзини машинага босиб олиб кетишди. Содиқнинг дўқ-пўписалари, ялиниб-ёлворишлари фойда бермади. Келувчилар шунчалик тошбағир эканки, жинни қиёфасига кирган, сочлари тўзғиб, кўзлари қизарган, кўйлаги йиртиқ, бўйнидаги кирлари кўриниб қолган Хонзодани думалаб йиғлашга ҳам қўйишмади.\nБундай манзарани кўргандан кўра уни чопиб ташласин эди. Йўқ, бунақада азоб хийла енгил бўлади. Терисини шилиб, жароҳатга туз босишсин, сўнг ҳар битта аъзосини кесиб олишсин эди. Рози эди у. Юрагининг эгаси, орзусидаги, никоҳидаги қиз... Ёлғоннинг бундан-да тубан, мараз шакли бўлмаса керак... Юлдузнинг кўнгли айниганди. У Шоҳруҳга бола туғиб бериши керак эди.\nВитя Тимофеевич бутунлай бошқа нарсадан умидвор эди. Шоҳруҳ қизни кўрган заҳоти ўрнидан сапчиб туради. Қўлига илинган нарсани олади. Қизни ўлдирмоққа чоғланади. Бироқ ўйлагани бўлмади. Тўғри, Шоҳруҳ ўрнидан турди. Рюмкани ғижимлаб синдириб юборди. Кейин Витя Тимофеевични ҳайрат кўчасида қолдириб, ўзи жойига ўтирди. Соф ўзбек тилида: “Ҳаммангнинг қонингни ичаман”, деди.\nБу баччағар энди ётиб қолгунча ароқ ичади, деб ўйлаганди Витя Тимофеевич, аммо у адашди. Шоҳруҳ бор-йўғи бир қадаҳни ичганидан кейин иштаҳа билан овқатланишга тушиб кетди.\nЮлдуз Витя Тимофеевичнинг тиззасига ўтирди. Эркакнинг юзини нозик қўли билан силади. Эркаланди. Шириндан-ширин гаплар айтди. Ҳаммасини Шоҳруҳ эшитиб ўтирди. Аммо бошини кўтармади. Овқат ейишни тезлатди.\n— Шурик, — деди Витя Тимофеевич атай унинг эътиборини жалб қилиш учун қизнинг очиқ белини силаркан.\nШоҳруҳ ейишдан тўхтади. “Яна нима демоқчи бу ифлос?” — дея хаёлидан ўтказиб Витя Тимофеевичнинг кейинги гапини кутди. Ва шундагина билдики, ўтирганларнинг ҳаммаси жим. Биронтаси ҳам “ғинг” деган товуш чиқармайди. Фақат Юлдуз билан Витя Тимофеевич бир-бирини эркалаяпти, Шоҳруҳ эса овқат ейиш билан овора. Аслида у оғзига нима солаётганини ҳам сезмаётганди. Қони қайнаган, бир ҳамлада атрофидагиларни мурдага айлантириб ташлашни ўйламоқда эди.\n— Менинг ёшгина дўстим, сенинг бир неча кундан бери оч юрганингни билмаган эканман. Билганимда аллақачон қорнингни тўйғазишларини буюрган бўлардим. Юля, яхшимас, шундай йигит туз тотмай юрса-ю, сен бепарво бўлсанг.\nШоҳруҳ Витя Тимофеевич ўзига тикилиб сўзлаётганини ҳис этиб ўтирар, санчқи ушлаган қўли титрарди.\n— Мен бунинг очофатлигидан бехабар эканман. Беш дақиқа ичида қанча нарсани еб ташлади. Бунақада ҳаммамизни банкрот қилади, — деди Юлдуз кулги аралаш.\n— Ўчир, манжалақи!\nШоҳруҳнинг сўзлари тишлари орасидан чиқди. У ўрнидан турди. Витя Тимофеевич томонга бир марта ҳам қараб қўймасдан эшик тарафга шитоб билан юриб кетди. Ташқарига чиқиб, муздек ҳаводан ўпкасини тўлдириб нафас олди. Кейин эшикбон йигитларнинг биридан сигарета сўради. Чекиши ўша-ўша: оғзини тутунга тўлдириб чиқаради. Қўриқчи йигитлар унинг чекишини кўриб кулишди. Шу билан бирга қуролларининг дастасини маҳкамроқ ушлашди. Чунки ҳозир Шоҳруҳдан ҳар балони кутиш мумкин эди. Шоҳруҳ беш-олти қадам сўлга юрар, сўнг яна орқасига қайтар, оғзидан тинимсиз тутун пуркарди. Унинг хаёлини эгаллаб олган ХИЁНАТ миясини кемирмоқда эди. Бориб келиш йигирма дақиқадан зиёдга чўзилди. Ҳар дақиқада биттадан сигарета кулга айланди. Шундаям Шоҳруҳ тўхтай демасди. Баттар ғазаб отига қамчи босар, бироқ тулпори бир жойда депсинишдан нарига ўтмасди. Унинг қулоғига қандайдир қарсак овози эшитилди. Тўхтади. Ресторанга қарама-қарши томонга қаради, ҳеч кимни кўрмади.\n— Офарин, — деди бошқа томонда турган киши. Шубҳасиз у Витя Тимофеевич эди.\nШоҳруҳ ғазаб билан овоз келган тарафга ўгирилди. Эшикнинг икки ёнида иккита тансоқчи, ўртада Витя Тимофеевич ва Юлдуз. Юлдуз унинг қўлини қучоқлаб олган. Ҳозир айни пайти. Тезроқ ҳаракат қилса улгуради. Битта зўр мушт тушириш керак. Шу билан Витя ифлоснинг жағи тўртга бўлинади. Кейин Юлдузни мажақлайди. Фақат бунинг учун яшин тезлигида ҳаракат қилмоғи керак.\nВитя Тимофеевич нимадир деди. Аммо ҳозир Шоҳруҳ эшитадиган аҳволда эмасди. Қадамидан ўт чақнаб, рақиблари томон юриб кела бошлади. Йўқ, улгурмади. Икки қўриқчи йигит уларнинг олдини тўсди. Фарқи йўқ, тўртовиниям онасини учқўрғондан кўрсатишга унинг кучи етади.\nШоҳруҳ уларга етишига бор-йўғи уч қадамча қолган эди. Кутилмаганда Юлдузнинг сочи сариққа айланди. Калта, сариқ соч. У бирдан тўхтади. Шунда Витя Тимофеевичнинг қаҳқаҳасини эшитди.\n— Ҳайҳайламасам, бурдалаб ташлайдиган шаштинг бор! — деди у кулгидан тўхтаб қаққайиб қолган Шоҳруҳдан кўзини узмай. — Қани эди ҳамма сенга ўхшаса. Қанийди, ҳар қандай хавфдан тап тортмайдиган ўнта сенга ўхшаган йигитни тополсам... Кўрганларингнинг ҳаммаси ниқоб эди.\nВитя Тимофеевич ёнида турган қизнинг ниқобини сидирди ва Юлдузнинг ўрнида бутунлай бошқа сулув пайдо бўлди.\n— Синаётгандим, — дея гапида давом этди Витя Тимофеевич, — сенинг қаллиғинг икки дунёдаям менинг ёнимга яқинлашмаса керак.\n— Бошқа бундай қилманг. Ўзингизга жабр бўлади.\nШоҳруҳ ортига бурилди. Унинг асаби роса таранглашган, биров билан гаплашадиган аҳволда эмасди. Уни алдашди, синашди... Ҳаммасини расво қилишди. Ахир у биринчи маротаба Юлдузга ишонмади-ку, бир неча сонияда унинг тафтини, меҳрини унутди. Пақиллатиб овқат туширгунча ёнига бориб, яхшилаб башарасига қарамайсанми? Эй бефаросат, калтафаҳм...\nУнинг ёнгинасида машина келиб тўхтади. Орқа эшик очилди. Витя Тимофеевич жўнатган машина. Ё бирон жойга олиб бориб қўйишади, ёки ўлдиришга уриниб кўришади. Буниси эҳтимолдан йироқроқ. Ўлдирмоқчи бўлганда етарлидан ортиқ имконият бор эди.\nУни меҳмонхонага олиб боришди. “Жанна” номли хусусий меҳмонхона. У тўртинчи қаватнинг ўн бешинчи хонасига жойлашди. Шоҳруҳнинг режаси бўйича Москвага келиши билан қочиши ва йигитлари билан топишиши лозим эди. Қолган ишларни улар билан бирга режалаштириб амалга оширарди. Қочиш муддати чўзилди. Умуман, у қочмади ҳам. Бунга ҳаракат ҳам қилгани йўқ.\nШоҳруҳ бир муддат каравотда ётганча шифтга тикилиб хаёл сурди. Ва билдики, унинг ишлари ҳали жудаям хом. Профессионал одам самолёт Москвага қўнгунича юмушини битиради...\nЭшик тақиллади. Шоҳруҳ уни қулфлаб қўймаганди. Шу боис ётган жойида:\n— Киринг, — деди.\n— Кечки овқатингизни олиб келдим, — дея патнис кўтарган, бошдан-оёқ оппоқ кийинган йигит кирди.\n— Ҳозир ресторандан келдим. Бўктириб ўлдирмоқчимисизлар? — деди Шоҳруҳ норози бўлиб. — Минералкани ташлаб, қолганини олиб кетавер.\n— Хўп бўлади, — дея хизматчи патнис устидаги ёпқични олди-да, тўппончани Шоҳруҳга узатди.\nШоҳруҳ ҳайратланиб унга яхшилаб тикилди. Меҳмонхонанинг хизматчиси Бахтиёр эди.\n— Қойил! — деди мийиғида кулиб. — овозингниям ўзгартириб юборибсан-а?!\n— Ака, одамлар бутунлай турқи-тароватини ўзгартирганда, бизнинг овоз ўзгартишимиз иш бўптими?\n— Тарбиянгиз ёмон бўлмаган.\n— Бир соатдан кейин Витя Тимофеевич қариндошларини кўргани боради. Ҳар куни бир вақтда. Улар ҳам ухламасдан кутиб туришади. Тимофеевич отасидан жудаям қўрқади. Нега унинг юрагини шунчалик олиб қўйганини ҳеч ким билмайди. Агар Витяни бир-иккита шериги билан бирга кўриб қолса, тамом деяверинг. Шунга қараганда, отаси қандайдир сирни билади...\n— Бўпти, — деб Шоҳруҳ Бахтиёрни сўзлашдан тўхтатди, — вақт кетаяпти. Қолганини йўл-йўлакай айтиб берасан.\nУлар секин эшикдан йўлакка чиқишди. Витя Тимофеевич Шоҳруҳнинг эшиги ёнига қўриқчи қўйган экан. У Бахтиёрни ўтказиб юбориб, Шоҳруҳнинг йўлини тўсди.\n— Сизга чиқиш мумкин эмас, буйруқ...\nУнинг қолган гаплари ичида қолди. Бахтиёр орқа миясига тўппонча қўндоғи билан урганди, кўзи орқасига битиб қулаётганида Шоҳруҳ белидан қучоқлади-да, хонасига киргизди. Икковлашиб қўлларини маҳкам боғлаб, оғзига латта тиқиб қўйишди. Иккинчи қўриқчи биринчи қаватда тинчитилди. Уни аввал Бахтиёр кўрди. Шоҳруҳга қўли билан ишора қилиб, тўхтаб туришни айтди. Ўзи аввалгидай қўриқчи йигитнинг ёнидан ўтди. Ва синалган усулда урмоқчи бўлганида, Витя Тимофеевичнинг одами унга кутилмаганда ўгирилиб қаради-да:\n— Овқатини бериб чиқдингми? — дея сўради.\n— Ҳа, — жавоб қайтарди у.\nМана шу қисқа сўзлашув қўриқчи йигит учун қимматга тушди. У хизматчи йигитнинг бошқалигини билди. Кўрган заҳоти билганди. Шу боисдан тўхтаб, ортига ўгирилганди. Аммо ўйламагандики, Шоҳруҳ унинг ортидан келаяпти, деб. Шоҳруҳ боксчилигини шу ерда эслади. Шунақанги қаттиқ зарба бердики, қўриқчи бирдан мувозанатини йўқотди.\nВақт алламаҳалдан ошганди. Энди зиналарда, йўлакда бировнинг юриши даргумон. Ҳар қалай, одамлар уйқудан уйғониб, қўналғаларидан чиққунларича икки соатча вақт ўтади. Унгача Шоҳруҳ ишини битиришга улгуради.\nМеҳмонхонадан икки юз қадамча нарида оппоқ “Газ-31”да яна уч йигит уларни кутиб турарди. Фақат ҳайдовчи рус миллатига мансуб йигит. Шоҳруҳ уни кўриши билан Бахтиёрга савол назари билан қаради.\n— Ишончли, — деди унинг қарашига жавобан, — Қарағандадан келган. Текширилди. Нозик жойи бор. Қулоғини қимирлатган заҳоти, нима бўлишини яхши билади. Шунинг учун итдай хизмат қилишга тайёр.\nБирорта саволга ўрин қолмаганди. Шу боис Шоҳруҳ Бахтиёрни ортиқ сўроққа тутмади.\nУлар Витя Тимофеевичдан роппа-роса ўн беш дақиқа аввал етиб келишди. Борган жойлари Қозон вокзалининг шимоли-шарқи эди. Вокзал ёнидан ўтиб кетаётганларида Бахтиёр энтикиб қўйди: “Бир ярим йилдан ошди уйга бормаганимга”, деди худди ўзига-ўзи гапираётгандай. Шоҳруҳнинг ич-ичидан унга ҳаваси келди. Борса уни қучоқ очиб кутиб оладиганлари бор, интилса арзийди. Мени ким кутиб олади?\nБахтиёр адашмаган экан, Витя қора “Жип”да ёлғиз ўзи қариндошлари турадиган беш қаватли уйнинг иккинчи йўлагидаги учинчи хонадонига келди.\n— Ярим соатдан кўп ўтирмайди. Кириб бемалол уруғ-аймоғи билан бирга асфаласофилинга жўнатсак бўлаверади, — деди Бахтиёр Витя Тимофеевич машинадан тушаётганида.\n— Шошма, ярим соат бўлса кутамиз. Майли, сўнгги бор қариндошларининг дийдорига тўйиб олсин. Мошинада одами бўлиши мумкин. Бунақалар ёлғиз юришдан қўрқишади. Бўлмаганда анави манжалақиси билан келган.\n— Шартмас. Сизлар ўтира туринглар. Мен ўзим ҳисоб-китоб қилмасам, кўнглим жойига тушмайди.\nУ секин “Волга”дан тушди-да, йўл четидаги дарахтларнинг остидан “Жип” тарафга юрди. Машинанинг орқа томонидан борди. Секин ичкарига мўралади. Ичкаридаги манзара ғалати эди.\nОрқа ўриндиқда икки киши ўтирарди. Уларнинг биттаси қиз бола, иккинчиси унга тегажоқлик қиларди.\n— Сезиб қолса, иккимизниям ўлдиради. Нима қиласан ўзингга муаммо орттириб? — дерди қиз йигитни ўзидан итариб.\n— Ярим соатда улгурамиз. Биласан-ку, сени кўрсам чидолмай кетаман.\n— Алдама. Қариянинг ёнида ғинг деёлмайсан-ку.\n— Ўпич билан одам камайиб қолмайди. Эркаклик эса унинг қўлидан келмайди. Анча бўлган бунга.\n— Барибир ҳозир хавфли. Балки кейинроқ.\n— Мен эртага Колумбияга учиб кетаяпман. Қачон қайтишим номаълум. Балки мутлақо келмасман.\n— Оҳ, сира ҳоли-жонимга қўймайсан, — дея қиз қаршилик кўрсатишни тўхтатди. Йигит эса уни ютоқиб ўпа бошлади. Зумда кўкрагини ҳам очиб ташлади. Вазият Шоҳруҳ учун жуда қулай эди. У йигит тарафдаги эшикни очди. Ачомлашаётганлар саросималанишди. Вақт жуда тиғиз. Шоҳруҳ аввал қизга тирғалаётган нусханинг башарасига мушт туширди, кейин тирсаги билан ҳам зарба берди. “Ожиза” қочмоққа уринди. Бироқ эшикни очди, холос. Унинг сариқ сочидан ушлаб қолди Шоҳруҳ. Бу ўша — Юлдуз ролини бажарган қиз эди. Агар бошқа бўлганида Шоҳруҳ урмасди. Лекин ҳозир урди. Айни ресторанда кўрсатган каромати учун урди. Қиз бирдан ўзини шеригининг устига ташлади. Гўёки Шоҳруҳнинг муштидан кейин ҳушидан кетгандай.\n— Ялмоғиз, маккорлик қилмоқчи бўлдингми? — дея Шоҳруҳ “ошиқ”нинг камарини суғуриб олди-да, қизнинг қўлини маҳкам боғлади. Сўнг унинг сумкачасидан телефони билан тўппончасини олиб қўйди. Калитни ҳам олгач, машинани ташқаридан пульт билан қулфлаб одамларига ишора қилди.\nБахтиёр йигитлар билан бирга дарров етиб келди.\n— Шу ерда қимирламай туринглар, — деди Шоҳруҳ йигитларга, — мабодо анави итдан тарқаган менга чап берса, тинчитинглар. Шунчаки ўзини ўликка солиб ётганига ишонманглар, пистолетларингдаги ҳамма ўқни танасига жойланглар.\nШоҳруҳ Бахтиёр билан бирга Витя Тимофеевич кириб кетган йўлакнинг ёнига бориб туришди.\n— Умрингда ичиб, ўзингни билмайдиган даражада маст бўлганмисан? — сўради Шоҳруҳ Бахтиёрдан.\n— Бўлганман уч марта. Нимайди?\n— Яна бир марта бўласан. Уй эшиги ёпилиши билан: “Бизга барибир, биз маишат қиламиз, шунга туғилганмиз”, деб худди пиёнисталардай ғўлдирайсан.\n— Бунисини есть қилиб ташлаймиз.\n— Яна ўзбекча гапириб қўймагин.\nОрадан йигирма дақиқалар ўтганидан сўнг тепа қаватдаги эшик очилиб ёпилди. Шоҳруҳни ҳаяжон боса бошлади. “Ишқилиб, қўлим қалтираб кетмасин. Агар биринчи ўқ тегмаса, қолганларини отишга ҳам ҳожат қолмайди. У жудаям маккор, ҳар қандай ҳолатдан ҳам чиқиб кета олади”, дея ўйлади у.\nБахтиёр алкашлардай ўкира бошлади. Витя Тимофеевич пастлаётиб сўкинди. Бахтиёр валдирашни баландлатди.\n— Битта пиёниста камайса, дунё фақат фойда кўради.\nБу Витя Тимофеевичнинг гапи эди. У мастни ўлдиришга чоғланаяпти. Демак, отасининг уйидан кўнгли хижил бўлиб чиққан. Ҳозир қўлида тўппончаси бор. Ҳар қандай шивирлаш ҳам беш-олти қадамга эшитилади. Бахтиёрга узоқроққа кет, деб айтишнинг иложи йўқ. Шоҳруҳ Витя Тимофеевичнинг қораси кўринишини кутди. Ва у дарров кўриниш берди. Ҳартугул улгурди. Кетма-кет иккита ўқ узди. Нишонни бехато урди. Ташқарига чиқаётган жиноятчиларнинг ашаддийси қулади. Шоҳруҳ билан Бахтиёр югуриб бориб, фонар ёқишди. Мурданинг башарасига қарашди. У мутлақо бошқа одам эди. Шоҳруҳ Бахтиёрга, Бахтиёр унга қаради.\n— Бошқа-ку, — деди Шоҳруҳ шивирлаб.\n— Бўлиши мумкин эмас.\n— Мана, кўрмисан? — деб Шоҳруҳ зинадан тепага қаради. Витя Тимофеевич келадиган уйнинг эшиги қия очиқ, ундан шуъла чиқиб турарди.\nУлар оёқ учида юриб юқорилашди. Ҳозирнинг ўзида Витя Тимофеевични топиш ва йўқ қилиш керак эди. Агар у ҳозирги сонияларда омон қоладиган бўлса, ҳамма ёққа ўт қўяди.\nЭшикни Бахтиёр очди. Ичкарига биринчи Шоҳруҳ кирди. Кирди-ю, қотиб қолди. Витя Тимофеевич битта қариянинг пешонасига тўппонча тираб турарди. У ҳам худди қуролининг милига овоз чиқармайдиган мослама ўрнатганди.\nХонада уч аёл қонига беланиб ётарди. Оёқ товушини эшитган Витя Тимофеевич ўша томонга қаради. Шоҳруҳни кўриб, мийиғида кулди.\n— Бир кунмас-бир куни шундай аҳволга тушганимни кўришингни билардим. Дунёнинг бевафолигини кўраяпсанми?! Хотинини ўз қўли билан нариги дунёга жўнатди. Шундай қиларкан, нима кераги бор эди уларни туғдириб? Бир қизнинг бошини айлантириб, унга эрлик қилиб!\nВитя Тимофеевич бақириб юборди. Кўзидан ёши шашқатор бўлиб оқди. Алам билан лабини тишлади. Ундан сизиб чиққан қон иягига тушди. Бутун вужуди титраб кетди.\n— Аввал ўзимни отаман! — дея ўкирди у бир неча сониядан сўнг. — Кейин... Отам бўлса ҳам... Ярамас!\n— Қуролни ташла! — деди Шоҳруҳ баланд овозда.\n— Ни-ма?! Қуролни ташлай?! Аҳмоқсан!\nВитя Тимофеевич охирги гапни айтиши билан тепкини босди. “Гуп” этган товуш чиқди ва отаси ўтирган столи билан бирга полга қулади. Витя Тимофеевич тўппончасининг милини Шоҳруҳга қаратди. Бошқасига улгурмади. Шоҳруҳ ва у билан бирга кирган Бахтиёр чаққонлик қилди. Ҳар иккиси ҳам биттадан ўқ узишди. Ўқлар бехато манзилга етди ва Витя Тимофеевичнинг танасига бориб тегди. Ашаддий жиноятчилар, сувда чўкмас, ўтда ёнмас қиморбозлару ўғрилар, зўравонлар, фоҳишаларни атрофига тўплаётган кимса... Йўқ, у кимса эмасди, қоп-қора нусха эди. Ранги-рўйи оқ, лекин ичи қоп-қора. Гарчи қўлидаги тўппонча ерга тушиб кетган эса-да, ўзи тезда йиқилмади. Кўзлари шокосадай бўлиб кенгайди. Афтидан, Азроил унинг жонини тик оёқда турганидаёқ олиб улгурганди. Шоҳруҳга шундай туйилди. Бироқ Азроил исталган одамнинг жонини осонгина олиб қўйиши мумкин, фақат Витя Тимофеевичникини эмас.\nПадаркуш гурсиллаб йиқилди. Бир оёғи типирчилади. Шоҳруҳ қўй сўйилганини кўрганди. Бўғизланган жонивор худди шундай типирчилаганди. Ичинг ачийди-ю, лекин начора?..\nШоҳруҳ Витя Тимофеевичнинг ўлаётганига ишонмади. Шу боис аввал пешонасига — икки қошининг ўртасига, сўнг юрагига ўқ қадади.\nЭшикни очиқ қолдирди. Витя Тимофеевичнинг мурдаси ёлғиз бўлганида ундай қилмасди Шоҳруҳ. Эшикни қулфлаб, калитни ташқарига улоқтирарди. Бир неча кун ичида мурда ачиб-бижғиб кетсин, дерди. Лекин бундай қилмади. Уч аёл ва битта отанинг жасади бир неча кун қаровсиз қолиб кетишини истамади.\nУ ташқарига чиққанидан кейин чуқур нафас олди. Кўзидаги ёшни артди. Сўнг “Жип”нинг ёнига бориб, йигит билан қизга бир қур назар солди. Одамларига: “Оёқ-қўлларини боғлаб ташланглар, бўлмаса, ишратни бошлаб юборишади”, деди.\nМашина катта йўлда бир текисда елиб бораётганида, Шоҳруҳ Роман Фёдоровичга қўнғироқ қилди. Чақирув товуши бир неча марта такрорланди. “Униям биров ўлдириб кетганга ўхшайди”, дея хаёл қилди у ва телефонини ўчириб, бошини суянчиққа ташлаганча кўзини юмди. Хаёлида бўлиб ўтган воқеа гавдаланди.\nШоҳруҳ Витя Тимофеевичнинг бу қадар шафқатсизлигини билмаганди. Отасини отиб ташлади-я?! Тўғри, азоб билан отди. Ўрнига Шоҳруҳ бўлганида... Йўқ, ота-онаси тирик бўлганида у икки дунёдаям жиноятчи бўлмасди.\nОтаси қизлари билан хотинини отибди. Ҳатто Витянинг ўзини ўлдирганида ҳам савобга қоларди. Шундай ўғилнинг боридан-йўғи афзал эмасми? Лекин отанинг ўзи ҳам бир куни қилмиши учун жавоб берарди.\n“Мен отам билан онамга пашшани ҳам қўндирмасдим, асраб-авайлардим. Уззукун хизматларида бўлардим”, дея хаёл қилди Шоҳруҳ. Қаттиқ ўйга берилганидан у Бахтиёрнинг қўл телефони жиринглаганини эшитмади.\n— Шеф, — деди ҳайдовчининг ёнида ўтирган Бахтиёр, — Юлдузхон телефон қилаяпти.\nШоҳруҳнинг бирдан хаёли тўзғиди, дарров телефонни қулоғига тутди.\n— Алло, Юлдуз! — деди ҳаяжон ичра.\n— Шоҳруҳ ака, омонмисиз?! — сўради Юлдуз шошиб.\n— Мен зўрман. Ҳамма ишни тугатдим. Имкон топишим билан ёнингга бораман... Энди Витя деган аблаҳ йўқ. Ярамасни итдай отиб ташладим!\n— Сизга ҳеч нима қилмадими? Соғмисиз?! — деди тобора ўпкаси тўлаётган Юлдуз.\n— Хавотир олма, ҳаммаси жойида. Фақат анави итдан тарқаган Роман Фёдоровични тополмаяпман. Унинг куниям битди. Энди уни нариги дунёга жўнатаман!\nШоҳруҳ гапиргани сайин жаҳл отига минар, хотини билан эмас, қандайдир ўртоғи билан гаплашаётганга ўхшарди.\n— Жоним, — деди Юлдуз мумкин қадар юмшоқроқ гапиришга уриниб, — илтимос, у ёқдан ҳеч кимга қўнғироқ қилманг. Иложи бўлса, самолётда ҳозироқ учиб келинг... Йўқ, бўлмайди. Етиб келгунингизча, барибир, ҳамма хабар топади. Аэропортда ушлашади. Поезддами... Яхшиси, мен учиб бораман. Йигитларингизга айтинг, кутиб олишсин. Хўпми?!


6 август куни эрталаб Ўзбекистон ва Туркманистон президентларининг расмий учрашуви бўлиб ўтди\n06 Avgust 18:10 / Published in Сиёсат\nШавкат Мирзиёев ва Гурбангули Бердимуҳамедов бугун учрашди\nЎзбекистон Президенти Шавкат Мирзиёев ва Туркманистон Президенти Гурбангули Бердимуҳамедов бугун эрталаб Марказий Осиё давлатлари раҳбарларининг учинчи маслаҳат учрашуви доирасида учрашишди.\nПрезидент матбуот хизматининг хабар беришича, суҳбатда Мирзиёев Туркманистоннинг Аваза миллий сайёҳлик зонасида Марказий Осиё давлатлари раҳбарларининг навбатдаги Маслаҳат учрашуви юқори даражада ташкил этилганини таъкидлади.\nЎзбекистон ва Туркманистон президентлари икки томонлама кун тартибининг долзарб масалаларини, минтақавий ва халқаро майдондаги ўзаро ҳамкорликни муҳокама қилишди.\nСавдо-иқтисодий алоқаларни кенгайтириш масалаларига алоҳида эътибор қаратилмоқда.\nУчрашувда илгари эришилган келишувларни амалга ошириш борасидаги ишлар кўриб чиқилди. Ҳамкорликнинг ижобий динамикасини давом эттириш учун янги лойиҳаларни илгари суриш, қўшни ҳудудлар ва икки мамлакат ишбилармон доиралари ўртасидаги алоқаларни кучайтириш муҳимлиги таъкидланди.\nУлар транспорт-логистика инфратузилмасини ривожлантириш, Жанубий Осиё ва Жанубий Кавказ коридорлари орқали янги бозорларга чиқиш истиқболларини, шу жумладан Ашхобод шартномаси бўйича халқаро транспорт-транзит йулакини яратиш истиқболларини муҳокама қилишди.\nРаҳбарлар маданий-гуманитар ҳамкорликни кенгайтириш масалаларига эътибор қаратдилар.\nTagged under: БОШ, ДАВЛАТ, МОҚ, ПРЕЗИДЕНТ, УЧРАШУВ, ШАВКАТ МИРЗИЕЕВ


20 май 2022, Тошкент вақти: 23:11\nЎзбекистонда Қурилиш вазири Ботир Зокировнинг оила-аъзолари таъсисчи ва асосий ҳиссадорларидан бўлган "Трест-12" ширкатига Ислом цивилизацияси маркази қурилиши учун 1,7 триллион сўм маблағ (2021 йил 12 октябрдаги Марказий банк курси бўйича $161,5 миллион) ажратилиши маълум бўлди. Бу лойиҳанинг аввал эълон қилинган умумий қийматидан (119 миллион) 42,5 миллион АҚШ долларига кўп, дегани.\nМолиявий ҳужжатларга кўра, 2018 йилдан буён Ислом цивилизацияси маркази қурилишига 650 миллиард сўм атрофида маблағ сарфланган.\n250га яқин хонадон бузиб ташланган\nШавкат Мирзиёев Ислом цивилизацияси маркази қурилаётган майдонни кўздан кечимоқда, 2019 йил.\nТошкентлик Муяссар опа бузилган олти хонали уйи эвазига шаҳар чеккасидан тўрт хонали квартира беришганини айтади.\n“Шаҳар марказида олти хонали хонадонда, фарзанд ва неваралар, ҳаммаси бўлиб 8 киши яшардик. Ўша пайтда тез-тез бўшатасизлар уйлар бузилади, деб келишди ҳокимиятдан. Ҳамма норози бўлган. 250та уй бузилган ўшанда. Квартира бизга тўғри келмайди, деганмиз. Ҳокимиятдагилар квартира бўлмаса пул берамиз дейишган. У пулга шаҳар кеккасидан ҳам уй бермасди. Шунга квартирага кўчишга мажбур бўлганмиз, чунки кўчада қолиб қолишимиз ҳам мумкин эди. Лекин, ўша уй нархига бунақасидан иккита квартира олса бўларди. Одамларни норози қилиб, қуришяпти у объектларни, - дейди Муяссар опа.\nОзодликнинг вазирлик сайтида келтирилган телефон рақамларига қилинган қўнғироқларига ҳеч ким жавоб бермади.\n“Трест-12” ширкати раҳбари Фаҳриддин Назировнинг ёрдамчиси Озодликка: “Ҳозир офисда ҳеч ким йўқ, бошлиқ қурилиш объектида”, дея жавоб берди.\nАввалроқ Ўзбекистон Қурилиш вазирлигида ишловчи ўрта бўғин мулозимлардан бири Озодлик билан суҳбатда бундай қиммат лойиҳалар давлат ҳисобидан қурилиши сабаб "шахсан президент Мирзиёев кўрсатмаси билан “Трест-12”га ишониб топширилгани"ни айтганди.\n“Ярим триллион сўмлик лойиҳанинг Қурилиш вазирига алоқадор ширкатга тендерсиз берилиши жуда хавотирли. Бу юқори доиралардаги манфаатлар тўқнашуви борасида жиддий хавотирларни уйғотади. Бу ерда шаффофлик принциплари бузиляпти. Йирик лойиҳалар очиқ ва рақобатга асосланган тендерларсиз амалга оширилаётгани муаммоли вазиятларни келтириб чиқаради. Умумэътироф этилган принципларга зид бундай амал бюджет пулларининг бир ҳовуч одамлар қўлида талон-тарож бўлиб кетиши учун ҳам йўл очади”, - деб таъкидлайди Ласслетт Озодлик билан суҳбатда.\nХалқаро майдондаги давлат ва хусусий бизнес манфаатлари тўқнашувини тадқиқ қилиб келаëтган профессор Ласслеттнинг Озодлик билан суҳбатда айтишича, Қурилиш вазири Ботир Зокировга алоқадор “Трест-12” ширкатига бир неча миллион долларлик қурилиш лойиҳалар биринчи марта тендерсиз берилаётгани йўқ.\nҚонуний механизмлар йўқ\nОзодлик илгари ҳам бир қанча қурилиш лойиҳалари Тошкент шаҳар ҳокимига алоқадор гуруҳлар асос солган ширкатларга тендерсиз инъом этилгани ҳақда хабар берган.\nКаримов мақбарасини қурган ширкат\n1979 йилдан Тошкент қурилиш бошқармаси тизимида бўлиб келган 12-сонли қурилиш трести 1994 йилда “Трест-12” ҳиссадорлик жамиятига айланди.\nБотир Зокиров эса оддий чилангарликдан бошқарув кенгаши раиси лавозимигача кўтарилди.\nЗокиров 2011 йилда Ўзбекистон Давлат архитектура ва қурилиш қўмитаси раиси этиб тайинлангунига қадар “Трест-12” бошқарув раиси бўлган.\n1994-2017 йиллар оралиғида ширкат Тошкентнинг ”Юнусобод туманидаги теннис корти, General Motors қўшма корхонасининг “Powertrain Uzbekistan” мотор ишлаб чиқариш заводи қурилишида бош пудратчи ўлароқ қатнашган.\nКейинчалик Тошкентдаги Миллий театр ва Алишер Навоий номли миллий кутубхонасини таъмирлаш ишларини амалга оширган.\nТошкентдаги “Минор” масжиди, Вестминстер университети ҳамда Сингапур Менежмент Институти биноларини ҳам “Трест-12” қурган.\nЎзбекистоннинг марҳум президенти Ислом Каримовнинг Самарқанддаги мақбарасини қурган ширкат ҳам "Трест-12"дир.\nЭндиликда Мустақиллик майдонидаги илгари Халқ таълими, Маданият, Молия вазирликлари жойлашган маъмурий бинони реконструкция қилиш ва у ерга яқин ҳудудда автотураргоҳ қуриш ҳам шу ширкатга берилмоқда.\nКелажакда бу бинода қайси идора ёки вазирлик ўрнашиши маълум эмас.\nАйни пайтда “Трест-12” Олий Мажлис биносини реконструкция қилишга тендерсиз танлаб олинган. Бунинг учун давлат ҳазнасидан 16 миллиард сўм ажратилади.\n“Траст-12” ширкати қурилиш лойиҳаларни амалга оширишда ишчиларга ойликлар кечикиб бергани билан боғлиқ бир қанча холатлар ҳақида Озодлик илгари хабар берган.\nТошкентдаги “Ғалаба боғи” қурилиши пайти ҳайкалтарошлар учун берилиши керак бўлган қарийб 5 ярим миллиард сўм гонорар пули кечиктириб берилганди.\nШиркат бу кечикишга коронавирус пандемияси билан боғлиқ молиявий қийинчиликларни сабаб қилиб келтирган.


«Энг баланд шохдаги олма»: «Apple» жойига...\n26.01.2021 19:25 0 1371\n«Apple» яна дунёдаги энг қиммат брендга айланди — 263,3 млрд. доллар. «Brand Finance Global 500» унинг 2021 йилдаги нархини шундай баҳолади.\nБеш йил аввал — 2016 йили «Apple» худди шу мавқеда, биринчи ўринда эди.\nРейтинг тузувчилар компания App Store, iCloud, Apple Podcasts, Apple Music, Apple TV ва Apple Arcade сингари рақамли сервислари ва обуна хизматларини яхши ривожлантирганини эътироф этишган. Биргина мисол: янги йилнинг илк кунларида App Store мижозлари рақамли маҳсулот ва хизматларга 540 миллион доллар сарфлашди.\nЎз бизнесини муваффақиятли диверсификациялаш эвазига «Apple» корпорацияси рейтинг етакчиларини ортда қолдирди ва ўз бренди қийматини бир йил давомида 87 фоизга ошира олди, солиштириш учун: иккинчи ўриндаги «Amazon» — 254,1 млрд. доллар, +15,1 фоиз, учинчи ўриндаги «Google» — 191,2 млрд. доллар, +1,4 фоиз.\nЭнг қиммат брендлар рейтингида тўртинчи ўринда — «Microsoft» (140,4 млрд. доллар, +20 фоиз). Бешинчи ўринда — «Samsung» (102,6 млрд. доллар, +8,6 фоиз).\nТоп-10га, шунингдек, «Walmart», «Facebook», «ICBC», «Verizon» ва WeChat» кирган.\nApple Amazon Google Brand Finance Global 500\nТехнология 17/07, 11:52\nGoogle сўнгги 15 дақиқадаги қидирув натижаларини дарҳол ўчириб ташлаш функциясини ишга туширди. Фақат...\nТехнология 22/06, 16:52\nGoogle иловаларида хатоликлар кузатилмоқда. Ечим бор\nТехнология 29/05, 21:35\nЯшириниш деярли иложсиз — Google ходимлари ҳақиқатни очишди


Бозорда пичоқланган аёлнинг "Тез ёрдам" кечиккани учун ўлгани айтилмоқда (ВИДЕО)\n20 октябр 2020, Тошкент вақти: 16:38\nНаманганнинг Сардоба бозорида аёл пичоқлаб кетилган, гувоҳлар "Тез ёрдам" вақтида келмаганини айтишади.\nНаманган шаҳридаги "Сардоба" бозорида пичоқлаб кетилган аёлнинг қонга беланиб ётгани акс этган видео 23 июнь куни ижтимоий тармоқда тарқалди.\nВидеода жасад устида ўтирган яна бир аёл "Тез ёрдам" келмади", деб йиғлайди.\n18 июнь куни бўлган ушбу воқеага бевосита гувоҳ бўлганларнинг Озодликка айтишича, Сардоба бозоридаги газета дўконида ишловчи аёлни собиқ эри пичоқлаган.\nРеспублика Шошилинч тез тиббий ёрдам илмий маркази Наманган филиалининг Озодлик суҳбатлашган шифокорлари "Сардоба" бозоридан қилинган чақириқ бўйича вақтида "Тез ёрдам" жўнатилгани, аммо аёл пичоқланган пайтда кўп қон йўқотгани сабаб тиббий ёрдам келгунича жони узилганини айтди.\nНаманган шаҳар Ички ишлар бошқармаси расмийси Озодликка "Сардоба" бозоридаги воқеа бўйича шаҳар прокуратураси Ўзбекистон Жиноят Кодексининг 97-моддасида кўзда тутилган "қасддан одам ўлдириш" жинояти бўйича тергов олиб бораётгани, қотилликда гумонланаётган 41 ёшли эркак ҳибсга олинганини билдирди.\nИжтимоий тармоқларда тарқалган видеода Наманганнинг "Сардоба" бозорида пичоқланган аёл атрофида тўпланганлар вақтида "Тез ёрдам" етиб келмагани иддао қилади.\nЯна бир видеода қонга беланган жасад устида ўтирган аёл "Тез ёрдам "келмади", деб йиғлайди.\nГувоҳларнинг Озодликка айтишича, "Сардоба" бозоридаги газета дўконида сотувчи бўлиб ишлайдиган аёлни собиқ эри пичоқлаган.\n- Бу воқеа 18 июнь куни пешин пайти бўлди. Ўша аёл ишлайдиган газета дўконининг олдида бўлди. Эри пул сўраб келган, бермаган. Жаҳл устида ҳалиги эркак аёлнинг орқаси ўнг томонига пичоқ уриб қочган. Бир соат қонга беланиб ётди аёл, "Тез ёрдам" келмади. Келганида ўлиб бўлган эди, - деди гувоҳлардан бири.\nРеспублика Шошилинч тез тиббий ёрдам илмий маркази Наманган филиали шифокорлари аёлга вақтида тиббий ёрдам етиб бормагани ҳақидаги иддаоларни рад этди.\nИсми очиқланмаслигини истаган наманганлик шифокор "Сардоба" бозоридаги қотиллик бўйича 18 июнь куни соат 13:30 да чақириқ бўлгани, вақтида "Тез ёрдам" жўнатилганини айтди.\n- Бозорларда бахтсиз ҳодиса рўй берса¸ бегона одамлар "Тез ёрдам" чақиради. Улар аниқ жойни кўрсатмайдилар. Натижада бемор топилгунча анча вақт йўқотилади. "Сардоба" бозоридаги ҳолатда ўша куни соат бир яримда чақириқ бўйича вақтида "Тез ёрдам" жўнатилди, аммо аёл пичоқланган пайтда кўп қон йўқотгани сабаб шифокорларимиз унинг ҳаётини сақлаб қололмади, - деди Республика Шошилинч тез тиббий ёрдам илмий маркази Наманган филиали врачларидан бири.\nНаманган шаҳар Ички ишлар бошқармаси расмийси Озодликка Сардоба бозоридаги воқеа бўйича шаҳар прокуратураси тергов олиб бораётганини айтди.\n- Жиноят Кодексининг 97-моддаси, 1-банди бўйича иш очилган. Пичоқланган аёл билан шаръий никоҳ орқали турмуш қурган 41 ёшли эркак қотилликда гумонланиб, ҳибсга олинди, - деди Озодлик суҳбатлашган ИИБ ходими.\nИИБ мулозими тергов давомида "Тез ёрдам"нинг вақтида келмагани ҳақидаги фаразлар ҳам ўрганилишини қўшимча қилди.\nЎзбекистонда "Тез ёрдам" вақтида келмагани сабаб беморларнинг ҳаётдан кўз юмиши учраб туради.\nЎтган ой Андижонда номаълум шахс нинг велосипеддан йиқилиб, ҳушсиз ётгани акс этган видео ижтимоий тармоқда тарқалди.\nЎшанда тармоқда видеони тарқатганлар йигит "Тез ёрдам" вақтида келмагани сабаб ҳаётдан кўз юмганини иддао қилиб чиқишди.\n18 июнь куни ўз маърузасида Ўзбекистон Сенати раиси Танзила Норбоева сўнгги икки йилда "Тез тиббий ёрдам" машиналарининг ўз вақтида етиб келмаслиги оқибатида 48 мингдан ортиқ ўлим ҳолати юз берганини билдирди.\nАйни пайтда Норбоева¸ бу ҳолатлар бўйича кимлардир жавобгарликка тортилган-тортилмагани ҳақида маълумот бермади.


"Марсель" Аргентина терма жамоаси ҳужумчиси билан шартнома имзолайди\n1 август, 2019, 22:16\nТеглар:Марсель | Аргентина\nУ ҳам Европага келмоқда.\nАргентинанинг "Бока Хуниорс" клуби форварди Дарио Бенедетто фаолиятини Францияда давом эттиради.\nRMC Sport нашри тарқатган хабарга кўра 29 ёшли футболчи "Марсель" клубига кўчиб ўтади. Унинг трансфери эса марселликларга тахминан 16 млн еврога тушиши айтилмоқда. Бенедетто эса янги жамоаси билан 2023 йилга қадар шартнома имзолайди.\nМаълумот учун, Бенедетто “Бока Хуниорс” сафида 2016 йилдан буён тўп суриб келмоқда. У ўтган давр мобайнида 63та ўйинда майдонга тушди ва 39та гол ҳамда 11та голли узатма ёздириб қўйишга эришди. Аргентина терма жамоаси сафида эса 4та ўйинда майдонга тушди.\nМессининг собиқ устози Франция клубини бошқаради\nРасман: Аргентина хужумчиси "Марсель" футболчисига айланди


Тожик шифокорлари дори рекламаси учун жазоланиши мумкин\nТожикистон соғлиқни сақлаш ва ижтимоий ҳимоя вазирлиги шифокорларнинг хорижий фармацевтик компаниялари билан ҳамкорлигини таъқиқлади.\nШифокорлар бундан буён хорижий компаниялар билан шахсий шартнома имзолаш, уларнинг маҳсулотларини тавсия этиш ва реклама қилиш ҳуқуқига эга эмаслар. Вазирликнинг маълум қилишитча, оқ халатли жарроҳлар мижозларга ҳамкорлик қилаётган фирмалари дориларини фойда олиш мақсадида тавсия этмоқда.\nТожикистон Соғлиқни сақлаш вазирлиги бошқармаси раҳбари Салим Абдулазизовнинг хабар беришича, янги Кодексга кўра, соғлиқни сақлаш тизимида бундан буён врач ва компанияларга ҳамкорлик учун 8 минг сомони (9000 доллар атрофида) жарима солинади. Агар реклама қилинган дори воситасидан мижоз соғлиғига зиён етса, у ҳолда шифокорга 2 йилдан 5 йилгача озодликдан маҳрум этиш жазоси тайинланади.\nОлдинроқ фармацевтик фаолият устидан назорат давлат хизмати раҳбарининг ўринбосари Махмадали Давлатовнинг айтишича, ташкилот мижозларни муайян дорихоналардан дори сотиб олишга ундаган 12 нафар жарроҳни жаримага тотган. Унинг сўзларига кўра, энди барча даволаш муассасалари ва дорихоналарга эълон осиб қўйилган. Унда тожикистонликлардан дори сотиб олишга ундашган тақдирда хизматга мурожаат қилиш сўралади.\nТожикистонга Россия, Ҳиндистон, Беларус, Украина, Покистон ва Хитойда ишлаб чиқариладиган дори-дармонлар келтирилади. Тожикистоннинг ўзида дори-дармон ишлаб чиқариш билан 27 та компания шуғулланади. Соғлиқни сақлаш вазирлиги маълумотига кўра, ҳозирги пайтда ички эхтиёжнинг атиги 10 фоизини маҳаллий дори воситалари қондиради.


18 октябр 2021, Тошкент вақти: 18:09\nЗайниддин Асқаров 1999 йилги Тошкент портлашларининг асосий айбдорларидан бири сифатида судланган эди.\n1999 йил Тошкент портлашларидан кейин қамоққа олинган ва қамоқдан туриб портлашлар ҳукуматнинг ўз фитнаси¸ дея баëнот берган Зайниддин Асқаровнинг қамоқхонадан жасади чиқди.\nЎзбекистондаги манбанинг айтишига кўра¸ Асқаровнинг жасади ноябр бошида олиб келинган ва яқинларидан шов –шувсиз дафн қилиш талаб қилинган.\nАсқаров ўлимини тасдиқлаган яна бир манбага кўра олти ой муқаддам Асқаров қамоқхонадан хабар чиқариб¸ ўзининг қийноққа солинаëтганини билдирган.\nЎзбекистон исломий ҳаракатининг етакчиларидан экани айтилган¸ 1971 йил Наманганда туғилган Зайниддин Асқаров 1999 йил мартидан бери 10 йиллик қамоқ жазосини ўтаëтган ва бу муддат тугаб унинг озодликка чиқиши кутилаëтган эди.\nАсқаров аввалига Ўзбекистон телеканалида портлашларни мухолифат уюштирди деб кўрсатма берган ва бу баëнотдан тўрт йил ўтиб 2003 йилда бу портлашларни ҳукумат уюштирди деб Озодлик ва бошқа хорижий радиоларга интервю берган эди.\n- Сизларнинг радиостанциянглар орқали аввало "Эрк" партиясининг раҳбари Муҳаммад Солиҳдан кечирим сўрайманки, ўша вақтда унга туҳмат қилганмиз, ҳақиқатдан мажбуран туҳмат қилганмиз ва Тоҳир Йўлдошевларнинг қилмаган ишларини қилди деб айтганмиз. Ўзимиз Ўзбекистон халқининг олдида гуноҳкормизки, чиқиб 16 феврални баъзи бир нарсаларига алданиб қолиб, бу золим диктатор, кофирларнинг ваъдасига алданиб қолиб, рол ўйнаб, мусулмонларнинг обрўсига путур етказганимиз учун бутун Ўзбекистон халқидан биз кечирим сўраймиз.\nБу гапдан кейин бизни отворса, биз шаҳид бўлиб кетаверамиз. Инсон ҳуқуқлари ташкилотлари ҳимоя килса, яхши¸ тураверамиз. Лекин бизни биров ҳимоя қилиш-қилмаслиги бу гапни айтишимиздан тўсиб қўймайди¸ деган эди МХХ ҳибсхонасида Озодлик ва БиБиСи мухбирларига баëнот берган Асқаров.\nЗайниддин Асқаровнинг бундан бир йил олдин Қаршидаги қизил зона қамоқхонасида жазо ўтаган¸ аммо унинг жасади айнан қайси қамоқхонадан чиқарилгани ҳозирча номаълум.\nЗайниддин Асқаровнинг 2003 йил 26 ноябр куни Тошкент марказидаги МХХ биноси ертўласида Озодлик¸ БиБиСи ва Америка овози мухбирлари билан ўтказган суҳбатнинг тўлиқ аудио варианти билан танишишингиз мумкин. Бу аудиоëзув Озодлик архивидан олинди.\nКаримовнинг президентга айланганига 20 йил тўлди


Путин Россияга кириб келаётган мигрантлар учун янги қоидаларни жорий этди - 01.07.2021, Sputnik Ўзбекистон\nРоссия Федерацияси раҳбари чет эл фуқаролари учун РФга кириб келиш қоидаларига киритилаётган ўзгартиришларни маъқуллади 01.07.2021, Sputnik Ўзбекистон\nТОШКЕНТ, 1 июл — Sputnik. Россия президенти Владимир Путин чет эл фуқаролари учун мамлакатга кириб келиш қоидаларини ўзгартирувчи қонунга имзо чекди.Қонунга мувофиқ, Россияга кириб келадиган чет элликлар мажбурий тиббий кўрикдан ўтишлари керак бўлади.Шунингдек, мигрантлар ва сайёҳлар дактилоскопик рўйхатдан ўтишлари ва суратга тушишлари ҳам мажбурий этиб белгиланган.Ушбу қоидалар РФ ҳудудига визасиз тартиб орқали кириб келиб, мамлакатда узоқ вақт қоладиган, жумладан меҳнат фаолиятини амалга оширадиган чет элликлар учун жорий этилмоқда.Таъкидлаш керакки, сал аввал Россияга кириб келадиган чет элликлар фақатгина меҳнат патентини расмийлаштиришда дактилоскопия ва медкомиссиядан ўтар эдилар. Бошқа мақсадлар билан кириб келувчи меҳмонлар буни амалга оширишга мажбур эмас эди.Чет элликлар Россияга кириб келгач 30 кун давомида дактилоскопия топшириб, медкомиссиядан ўтишлари керак бўлади, агар улар 3 ойдан ортиқ муддатга келган бўлсалар, бу ишни 90 кун ичида амалга оширишлари мумкин.Қонунчиликдаги ўзгаришлар 6 ёшгача бўлган болалар ва Беларус фуқароларига жорий этилмайди.\nмиграция, владимир путин\nРоссия Федерацияси раҳбари чет эл фуқаролари учун РФга кириб келиш қоидаларига киритилаётган ўзгартиришларни маъқуллади\nТОШКЕНТ, 1 июл — Sputnik. Россия президенти Владимир Путин чет эл фуқаролари учун мамлакатга кириб келиш қоидаларини ўзгартирувчи қонунга имзо чекди.\nҚонунга мувофиқ, Россияга кириб келадиган чет элликлар мажбурий тиббий кўрикдан ўтишлари керак бўлади.\nШунингдек, мигрантлар ва сайёҳлар дактилоскопик рўйхатдан ўтишлари ва суратга тушишлари ҳам мажбурий этиб белгиланган.\nУшбу қоидалар РФ ҳудудига визасиз тартиб орқали кириб келиб, мамлакатда узоқ вақт қоладиган, жумладан меҳнат фаолиятини амалга оширадиган чет элликлар учун жорий этилмоқда.\nТаъкидлаш керакки, сал аввал Россияга кириб келадиган чет элликлар фақатгина меҳнат патентини расмийлаштиришда дактилоскопия ва медкомиссиядан ўтар эдилар. Бошқа мақсадлар билан кириб келувчи меҳмонлар буни амалга оширишга мажбур эмас эди.\nЧет элликлар Россияга кириб келгач 30 кун давомида дактилоскопия топшириб, медкомиссиядан ўтишлари керак бўлади, агар улар 3 ойдан ортиқ муддатга келган бўлсалар, бу ишни 90 кун ичида амалга оширишлари мумкин.\nҚонунчиликдаги ўзгаришлар 6 ёшгача бўлган болалар ва Беларус фуқароларига жорий этилмайди.


Унутилмас хотиралар – Сурхон тонги\nБош саҳифа / Жамият / Унутилмас хотиралар\nНоябр 3, 2017\tЖамият Изоҳ қолдириш 619 Кўрилди\nПрезидентимиз Шавкат Мирзиёев томонидан Шароф Рашидов таваллудининг 100 йиллигини нишонлаш тўғрисида қарор қабул қилингани жуда катта савоб иш бўлди.\nМен бу улуғ инсон билан илк бор 1958 йилда Сариосиё туманидаги Шарғун кўмир конига келганида учрашганман. Ўшанда Шароф ака келиб, шаxтёрлар ҳаёти, яшаш тарзи, ўртача иш ҳақи миқдори ва уларнинг уй-жойлари, ишчилар ошxонаси, болалар боғчалари, шифоxоналар фаолияти билан қизиқиб, бу соҳаларга эътиборни янада кучайтириш лозимлигини уқтирди. Бунинг учун давлат томонидан маблағ ажратилишини айтиб, қимматли маслаҳатлар берди.\n1974 йилда Шароф акани Сайроб қишлоғида кутиб олдик. Ўша вақтда мен Бойсун тумани партия қўмитасининг биринчи котиби эдим. У киши асрий чинорларни ва шифобаxш булоқни томоша қилиб, сўнг бир пиёла чой устида ул табаррук зотнинг суҳбатларини олдик. Шароф Рашидов “Бойсун” xўжалиги ҳисори қўйлари билан қизиқди. Дарбанддаги йилқичилик фермасида қимиз ишлаб чиқаришни йўлга қўйиш ва уни шифоxоналарга етказиб беришни маслаҳат берди. Биз шу ишларни амалга оширдик.\n1975 йилда каминани Денов туман партия қўмитаси биринчи котиби лавозимига тавсия этишди. Шу муносабат билан Шароф Рашидов қабулида бўлдим. У киши “Хумойиддин, сиз Бойсунда яxши ишладингиз. Туманнинг ишлаб чиқариш бўйича кўрсаткичлари яxши. Денов ҳам республикадаги катта ҳудудлардан бири. Бу туманда кейинги пайтларда раҳбарлар ўртасида ошна-оғайничилик, бир-бирининг устидан ёзиш каби ноxуш ҳолатлар авж олган. Умуман олганда, носоғлом муҳит ҳукмрон. Аҳолининг бундай вазиятдан норозилиги кучайиб, Марказий Комитетга, ҳатто Москвага турли аризалар тушаяпти. Бу эса барчани безовта қилиб турибди. Сиз шу туман xалқининг норозилигини бартараф этиб, ишлаб чиқариш кўрсаткичларини яxшилайсиз. Биз сизни қўллаб-қувватлаймиз”, деб ишонч билдирди.\n1976 йилда туман биринчи бўлиб паxта тайёрлаш режасини бажарди. Шу муносабат билан Шароф ака менга телефон қилиб, бутун паxтакорларни табриклади. У кишининг яxши бир одати бор эди. Қайси туманда паxта тайёрлаш бўйича давлат буюртмаси бажарилса, албатта, қўнғироқ қилиб, шаxсан ўзлари табрикларди. Ўша йилнинг ноябрь ойида Шароф Рашидов яна ташриф буюриб, Ҳазорбоғ xўжалигини айланаётиб, “Шу ерда лимон етиштирувчи иссиқхона ташкил этинглар. Жойи мос экан. Лимон одамларнинг соғлигига фойдали” деб қолди. У даврларда вилоятимизда лимон етиштирилмасди. Шароф аканинг тавсияси билан қисқа муддат ичида Ҳазорбоғда катта лимонзор барпо этилди. Аста-секин бундай майдонлар кенгайиб борди. Ҳозирда воҳадошларимиз шаxсий томор қаларида ҳам ушбу шифобаxш мевани етиштирмоқдалар.\nКейинги хўжаликка ўтганимизда бир жойда тўxтаб, машинадан тушиб тургандик. Шу пайт кутилмаганда бир одам биз томон кела бошлади. Суриштириб билсак, Шароф Рашидовга арзи бор экан. Шароф ака бундан xабар топиб, “Индаманглар, келаверсин. Одамларнинг арзини эшитишимиз керак. Яxшими-ёмонми, ҳақми-ноҳақми, ким бўлмасин, одамларни тинглаш бизнинг вазифамиз” деди. Биз уларни холи қолдирдик. Шароф ака у билан анча гаплашди. Шуни эслайманки, ўша киши xурсанд бўлиб кетди. Шароф Рашидов вилоят раҳбари билан бирга туманларни айланиб юриб, хоҳлаган жойида тўxтаб, атрофдаги одамлар билан эмин-эркин мулоқот қилиб кетаверарди. У киши бошқаларнинг дардини тинглашни биларди. Бировга қаттиқ гапирганини эшитмаганмиз. Оғир-вазмин андишали инсон эди.\nШароф Рашидовда адолатпарварлик, камтарлик, ҳалоллик, софдиллик, xушмуомалалик, одамларга яxшилик қилиш, меҳр-оқибатлилик каби олийжаноб xислатлар мужассам эди. Бу улуғ инсон билан мулоқотдан, у киши ўтказган мажлис-машваратлардан ҳар доим катта сабоқ, маънавий озуқа, руҳий куч-қувват олардим. Бу улуғ зотнинг ўгитларини қалбимга жо қилиб янада самарали меҳнат қилишга, одамларга нисбатан адолатли ва мурувватли бўлишга интилганман.\nХотираларни Ҳумойиддин Шарофуддинов тилидан оққа кўчирувчи\nҚурбон ЖЎРАНАЗАРОВ, Ўзбекистон журналистлар Ижодий уюшмаси аъзоси\nОлдинги Меҳринг қани, меҳрибоним?\nКейинги Прокурор ташаббуси


МУНОФИҚЛИК ВА ИККИЮЗЛАМАЧИЛИК — Zamaxshariy.uz\nМУНОФИҚЛИК ВА ИККИЮЗЛАМАЧИЛИК\nКишининг Аллоҳнинг ҳузурида даражаси баланд бўлишида ва икки дунёда саодатга эришишида асосий омил бу инсоннинг иймони мукаммал бўлишидар. Агар мукаммал иймонга эга бўлсангиз, иймонда бахтли ва саботли бўлсангиз, Аллоҳ таолога таянсангиз, икки дунёда саодатининг ҳаммасига сиз эга бўлишингиз мумкин, чунки Аллоҳ мўминларни севади ва уларга ўзлари кутмаган жойдан фойда келтиради.\nБу дунёда мусулмонлар учун энг қадрли нарса соғлиқ, пул ва мол-мулк эмас, болалар ва қариндошлар ҳам эмас, балки иймондир. Айнан иймон Аллоҳнинг марҳамати билан бу ҳаётда ва нариги дунёда муваффақият йўлини очиб берадиган қадрият ҳисобланади. Шундай экан, агар сиз кимгадир энг яхши нарса тиламоқчи бўлсангиз, унга мустаҳкам иймон тиланг, бу ҳақиқатда бебаҳодир!\nАгар сиз бу ҳаётнинг неъматларидан бирор нарса истасангиз ва Аллоҳ сизга буни бермаса, тинчланинг: ёки кейинроқ сизга берилади, ёки бунда сиз учун шу қадар катта зарар бор, шунчалик хавфли-ки, бунга арзимайди.\nИймон учун энг хавфли хислатлардан бири мунофиқликдир (иккиюзламчилик). Мунофиқлик – мураккаб нарса. Одам аввалбошдан мунофиқ бўлиши шарт эмас, Расулуллоҳ соллоллоҳу алайҳи васаллам даврида бўлгани каби, ўшанда баъзилар фақат хўжакўрсинга Исломни қабул қиларди, чунки ҳамма тўла ишонган бир пайтда мусулмон бўлмаслик «ҳамма қатори бўлмаслик» эмасди. Шу сабабли динсизлар Исломни чин дилдан эмас, ҳамма каби бўлиш, бошқа қабиладошлари билан бир хил ҳуқуқ ва имкониятларга эга бўлиш учун қабул қилган.\nБироқ инсон қалбининг мунофиқлик хусусияти аста-секинлик билан, иймонни шубҳалар, гумонлар, ёмон ахлоқ, манманлик ва инсонни бузадиган бошқа хислатлар орқали сиқиб чиқариб ҳам намоён бўлиши мумкин. Мен буни металл коррозияси билан таққослаган бўлардим. Мусулмон ўз иймонида самимий ва соф бўлганида уни ажойиб пўлат билан таққослаш мумкин: у чиройли, мустаҳкам, ишончли, қуёшда легирланган пўлат каби ялтирайди. Лекин ҳаёт ҳар биримизни мустаҳкамлик борасида синовлардан ўтказади. Пўлат (диндор) мураккаб, идеал бўлмаган ҳаётда, кўпинча ноқулай ва агрессив муҳитда, уни синайдиган, деформация қиладиган, «еб қўядиган» муҳитда яшайди.\nМунофиқлик қанчалик хавфли? Аллоҳ Таоло Қуръони каримда хавф даражаси ҳақида зикр қилади: «Албатта, мунофиқлар дўзахнинг энг остки қаватидадирлар ва ҳаргиз уларга бир ёрдамчини топа олмассан» (Нисо сураси, 45).\nМунофиқлар исламофоблар ва исломнинг душманлари билан дўстлашади. Иккиюзламачилик белгиларидан бири Ислом мухолифлари билан мусулмонлар манфаатларига, мусулмон ахлоқига, шариат меъёрларига қарши бирлашиш, шунингдек, мусулмонларга зулм қилишда иштирок этишдир. Аллоҳ таоло қурони каримда шундай марҳамат қилади: «Эй иймон келтирганлар! Агар Менинг йўлимда жиҳод қилиб ва розилигимни сўраб чиққан бўлсангиз, Менинг душманларимни ва ўзингизнинг душманларингизни дўст тутманглар. Сизлар уларга дўстлик қиласизлар, улар бўлса сизларга келган ҳаққа куфр келтирарлар. Роббингиз бўлмиш Аллоҳга иймон келтирганингиз учун Пайғамбарни ва сизни ҳайдаб чиқарарлар» (Мумтаҳина сураси, 1).\nМунофиқлар одамларни алдайди. Аллоҳ таоло қурони каримда шундай марҳамат қилади: «Албатта, мунофиқлар Аллоҳни алдамоқчи бўларлар. Ҳолбуки, Аллоҳ уларни «алдовчи»дир!» (Нисо сураси, 142). Ёлғон иккиюзламачилар қалбига шу қадар хоски, у атрофидаги ҳаммага ва ҳатто ўзига ёлғон гапиради. Расулуллоҳ соллоллоҳу алайҳи васаллам ёлғон ва иймоннинг бир-бирига мос келмаслигидан огоҳлантирганлар. Агар киши ёлғонга ботган бўлса, унинг иймони тезда камайиб, нолга яқинлашади.\nМунофиқлар диндорлар ўртасидаги муносабатларни бузади. Замонавий мусулмон умматининг энг катта муаммоларидан бири-бу иккиюзламачилар томонидан яратилган қаттиқ ва муросасиз ички можаролар бўлиб, улар ўзларининг худбин манфаатлари билан мусулмонларни бир-бирига боғлаб, ёлғон ва провокацияларни амалга оширадилар. Айни пайтда, Аллоҳ таоло, аксинча, мўминларни тинчлик ва ўзаро муҳаббатли бўлишга чақиради. Аллоҳ таоло қурони каримда шундай марҳамат қилади: «Албатта, мўминлар биродардирлар, бас, икки биродарингиз ўртасини ислоҳ қилинг, Аллоҳга тақво қилинг, шоядки, раҳм қилинсангиз» (Ҳужурот сураси, 10).\nМунофиқлар исломдаги мункар ишларни қилишга буюрадилар ва маъруф ишларни тақиқлайди. Аллоҳ таоло қурони каримда шундай марҳамат қилади: «Мунофиқ эркаклар ва мунофиқ аёллар ҳаммалари бирдирлар, ёмонликка буюрарлар, яхшиликдан қайтарарлар ва қўлларини маҳкам юмарлар. Аллоҳни унутдилар, бас, У ҳам уларни унутди. Албатта, мунофиқлар–улар фосиқлардир!» (Тавба сураси, 67).\nАгар сиз доимо яхши ишларни, хайр-эҳсонларни ва муҳтожларга ёрдам беришни қоралайдиган ва масхара қиладиган, лекин ҳеч қачон гуноҳ ишларда хасислик қилмайдиганларга дуч келмасангиз, билинг-ки — бу иккиюзламачиликнинг аниқ белгисидир.\nМунофиқлар мўминларни бадном ва уларни мазаҳ қилади. Аллоҳ таоло мўминларни жуда аниқ таърифлайди ва уларга тавсиф беради. Масалан, «Анфол» сурасида уларнинг эътиқодларини очиб беради, ахир улар дин бу – алдов деб ҳисоблаб, мўминларни уйдирмаларга ишонадиган соддадил одамлар деб ҳисоблайди: «Ўшанда мунофиқлар ва дилларида мараз бўлганлар: «Анавиларни дини мағрур қилиб юборди», дедилар» (Анфол сураси, 49).\nБунда уларнинг иккиюзламачилиги фош бўлиши ва жамият уларнинг чириб кетган ички моҳиятини кўришидан қўрқади.\nИслом тарихида даҳшатли ва ғайриинсоний жиноятлар, шу жумладан мусулмонларга қарши яхши ишлар ниқоби остида амалга оширилган кўплаб ҳолатлар бўлган. Мусулмонларнинг манфаати учун ҳаракат қилган «Исломий террористик ташкилотлар» қурбонларининг 90 фоизига қадар мусулмонлар бўлганлигини эслаш кифоя. Улар ўз жиноятлари билан олиб келган зарар Исломнинг обрўси ва идрок қилинишига шу қадар таъсир қилдики, унинг зўравонлигини ҳаттоки тахминан ўлчаш ҳам мумкин эмас эди.\nИслом номидан қичқирган ҳар бир киши ҳам динга фойда келтирмайди. Энг катта фойдани даъват қилиш, ахлоқ, маърифат ва хайрия соҳаларида сокин, узоқ, машаққатли иш келтиради. Яхши ишлар бақириб эълон қилинмайди, улар юракдан юракка муҳаббат билан оқади. Ўртага чиқиб, ўзидан уламо ясаб олгану аммо қилган иши фитна-фасод, тафриқа қилаётганлардан узоқда бўлишимиз керак.\nPrevious Post:МУҚАДДАС ИСЛОМДА ИЖТИМОИЙ ҲИМОЯ\nNext Post:ЯХШИ АМАЛ ҚИЛИШГА ИНТИЛАЙЛИК!


Мураббий алмашди – Сурхон тонги\nБош саҳифа / Спорт / Мураббий алмашди\nИюн 20, 2018\tСпорт Изоҳ қолдириш 596 Кўрилди\nФутбол бўйича Ўзбекистон чемпионати пролигаси “А” гуруҳида қатнашаётган Термизнинг “Сурхон” клубига мавсум бошида Дилшод Нуралиев мураббийликка тайинланганди.\nАйтиш керакки, Дилшод Нуралиев бошчилигида жамоа аъзолари 14 та учрашув ўтказдилар. Мураббий билан футболчиларнинг ўзаро ҳамкорлиги туфайли 7 та ўйинда ютуққа эришилди, 5 та учрашув дуранг билан якунланди. Жамоа турнир жадвалида пешқадамлар сафида бораётган бир пайтда “Сурхон” футбол клуби матбуот хизмати тарқатган хабарга кўра, мураббийлар таркибида ўзгариш бўлди. Дилшод Нуралиев мамлакат ёшлар терма жамоасига таклиф қилинганлиги боис “Сурхон” клубига ўз даврида пойтахт- нинг “Пахтакор” жамоаси тўпурари бўлган, “Қизилқум”, “Олмалиқ” жамоаларида бош мураббий бўлиб ишлаган Игорь Шквирин бош мураббийликка тайинланди.\nЎйлаймизки, ўз даврида таниқли футболчи бўлган Игор Шквирин “Сурхон” жамоаси аъзоларининг келгуси мавсумда суперлигага чиқиши учун ўз маҳоратини аямай, мухлислар ишончини оқлайди.\nОлдинги Жамоа ибрати


23.04.2021 15:01 0 1986\n«Олийгоҳни битириб поликлиникада аёллар шифокори бўлиб ишлаб юрган давримда 19 ёшли келинчак бепуштлик (1,5 йил) билан даволанди. Ҳомиладорлик даврида ҳам ўзим назорат қилиб турдим. Сентябрь ойида қизча туғилди. Ҳаммаси ҳар доимдагидек эди мен учун.\nОрадан 3 ой ўтиб ноябрь охирида қўлида боласи билан яна ёнимга қабулга келди. Озиб-тўзиб кетган, ранглари заъфарон эди. Нигоҳим оёқларига тушганда, пайпоқсизлигини сездим. Ташқари анчагина салқин. У мендан бир оз пул қарз сўраб йиғлаб юборди. Ўрнимдан туриб қучоқлаб олдим, унинг бутун вужуди титрар, боласи очлигини, каша олишга пули йўқлигини айтди.\nИшим охирлагач, йўлдан боланининг озуқасини олишимизни, агар вақти бўлса уйимга олиб бориб, бир оз дам олишини айтдим. Уйим ишхонамга 5-10 дақиқалик йўл эди. Йўл-йўлакай дўконга кирдик, ул-бул харид қилдик. Қизалоқни овқатлантириб, пул топишни ўргатмоқчилигимни айтдим, у ҳайрон эди. Тезгина дўкондан олган масаллиқлардан хамир қилдим. Икки патнисда печенье тайёрлаб, шуни уйи ёнидаги мактаб атрофида сотишини илтимос қилдим ва ҳисоблаб ундан қанча даромад топишини айтдим...\nҲозирда шу келин бувижон, қўлидаги қизалоғи она — Westministr университетининг охирги курс талабаси, бир оиланинг келини.\nҲаётимиз бизга ҳар кун, ҳар ҳафта, ҳар ой янги-янги инсонлар билан учрашувларни бир синов, бир мактаб, бир мукофот тариқасида туҳфа қилади».\nШифокор Наргиза Муратова facebook саҳифасида ёзган ушбу воқеани бир аёлнинг ижтимоий тармоқларда «ё жонимга қасд қиламан, ё болаларимни меҳрибонлик уйига топшираман», деган видеомурожаати тарқаган кунлари ўқидим.\nШундай улуғ айём кунлари барча савобталаб инсонлар орқали бу аёл учун бир уйга ва унинг жиҳозларига етгулик маблағ йиғилди. Гарчи уни қўллаб-қувватлаганлар кўп бўлса-да, «бундайлар кўпайиб кетди, ишласа бўлмайдими», «икки марта турмушга чиқиб ажрашган экан, ҳомийлар ёрдам бераркан деб оиласини арзимаган нарсага бузадиганлар кўпайиб кетмасмикан?», «маҳалла тикув машинаси берамиз, ишлаб пул топасиз деса тикиш қўлимдан келмайди, дебди, ахир тайёр тикув машинаси беришса ўзи ишлаб пул топса бўладику», «балиқ эмас, қармоқ бериш керак, эртага яна бошқа эҳтиёжлари учун яна мурожаат қилишдан уялмайдиганлар бор», деб фикр билдирганлар ҳам талайгина эди.\nКейинги пайтларда пандемия туфайли ишсизлик кўпайгани, хориждан қайтиб келган ҳамюртларимиз ҳам уларнинг сафига қўшилгани вазиятни янада мушкуллаштиргани бор гап. Лекин тўрт мучаси соғ бўла туриб ишлашни хоҳламаётган, ҳамон давлатдан ё одамлардан ёрдам кутиб яшаётганларнинг ҳам кўпаяётгани таассуфланарли ҳолат.\n—Қуйи Чирчиқ туманида турмуш ўртоғи билан расмий никоҳда, лекин бирга яшамайдиган уч нафар фарзандли аёл бор. Ушбу фуқарога вақтинчалик ижарада яшаб туриши учун жой қилиб берилган. Меҳнатга лаёқатли, вояга етмаган фарзанди борлиги учун ишга жойлаша олмаслигини маълум қилганидан сўнг, фарзанди хусусий боғчага ҳомийлик тўлов асосида топширилган. Лекин боласи боғчага бораётган бўлсада бир неча жойлардан иш таклиф қилишимизга қарамай ишлашни истамайди. Мана ўша аёлга икки йил давомида берилган ёрдам рўйхати билан танишиб чиқинг, — дейди бундай ҳолатларга иш фаолияти жараёнида ҳар куни дуч келадиган Маҳалла ва оилани қўллаб-қувватлаш вазирининг ахборот сиёсати масалалари бўйича маслаҳатчиси — матбуот котиби Саодат Боймирзаева бир қанча ҳужжатларни тутқазганча...\nҲужжатлар билан танишамиз. Юқорида мисол келтирилган аёлга берилган ёрдам: «Болалар нафақа пули расмийлаштириб берилди. 2019-2020 йил Ҳайит байрамларида 1 млн сўм пул маблағи ва озиқ-овқат маҳсулоти берилган. Ижара уйнинг томорқаси ҳашар йўли билан ағдарилган ва ҳомийлар томонидан кўчатлар олинган. Коммунал тўловлари тўлаб берилган (газ, свет). Карантин даври мобайнида Агробанк Қуйи Чирчиқ филиали томонидан 3 ой мобайнида пластик карточкасига 1 миллион сўмдан жами 3 миллион сўм пул маблағи ўтказилган.\nЯнги йил байрами арафасида «Вақф» хайрия фонди томонидан озиқ-овқат маҳсулотлари, ҳомийлар томонидан болалар коляскаси ва иситиш печь олиб берилган. Оиласидаги 4 нафар кишига 220 мингдан жами 880 минг сўм пул маблағи, 3 нафар фарзандига 500 мингдан жами 1 миллион 500 минг сўм берилган. Агробанк Қуйи Чирчиқ филиали томонидан 800 минг, туман электр тармоқлари томонидан 1 миллион сўм хайрия қилинган. Туман ИИБ бошлиғи томонидан фарзандларининг соғлиғини тиклаш учун дори-дармон олиб берилган...»\nБиз ушбу ҳужжатни бежизга қандай бўлса, шундайлигича тақдим этмадик боиси, бошқаларда тасаввур уйғонсин — қўл-оёғи бут инсоннинг ери бўла туриб имкониятдан фойдаланмаётгани, ҳаттоки кўчатни ҳомийлар олиб бераётганига эътибор қаратмоқчимиз.\nҲужжатлар билан танишишда давом этамиз. Қарангки, улар орасида ижтимоий тармоқларда видеомурожаат қилиб кўпчиликнинг раҳмини келтирган видеолавҳаларга муносабатлар ҳам бор экан. Биз мурожаатлар қайси ҳудуддан эканлигини очиқлашни лозим топмадик.\nИжтимоий тармоқлар орқали тарқалган, фуқаронинг оғир турмуш тарзи баён этилган биринчи видеолавҳага муносабат:\nМазкур видеолавҳада фуқаро Зарина Маликова (исм, фамилияси ўзгартирилган) етти киши истиқомат қиладиган оилада ёлғиз боқувчи эканлиги, туман ҳокимлиги ва маҳалла томонидан оилага ҳеч қандай ёрдам берилмаётганлиги баён этилган.\nКелтириб ўтилган ҳолат тумани ҳокимлиги ҳамда туман Маҳалла ва оилани қўллаб-қувватлаш бўлими масъул ходимлари, маҳалла фуқаролар йиғини вакиллари иштирокида ўрганиб чиқилди ҳамда мурожаатчи билан юзма-юз суҳбат олиб борилди.\nЎрганишлар асосида қуйидагилар маълум қилинади:\nФуқаро З.Маликованинг бир нафар фарзанди бор. Унинг фарзанди олий маълумотли — мактабда ишлайди. Шунингдек, ушбу хонадонда фуқаро З.Маликованинг синглиси ва унинг қизи, жами 4 киши истиқомат қилади.\nФуқаро 365 минг сўм ёшга доир пенсия олади, шунингдек, «Аёллар дафтари»га киритилган. Унинг синглиси 2-гуруҳ ногирони сифатида 305 минг сўм миқдорида ногиронлик нафақаси олади. Оиланинг 30 сотихли томорқа ери, шунингдек, 2 бош йирик шохли ва 3 бош майда шохли, жами 5 бош қора моли бор. Шунингдек, З.Маликова қассобчилик билан шуғулланадиган ака-укаларига ёрдам бериши ортидан доимий қўшимча даромад манбаига эга.\nФуқаро З.Маликованинг оиласига маҳалла фуқаролар йиғини томонидан пандемия вақтида, шунингдек, ҳозирга қадар мунтазам равишда озиқ-овқат маҳсулотлари бериб келинган. Шунингдек, Ўзбекистон Республикаси Президентининг ПФ-6038-сонли Фармонига асосан, оиладаги ҳар жон бошига бир марталик 220 минг сўмдан, жами 880 минг сўм миқдоридаги моддий ёрдам пули берилган. 2019 йил октябрь ойида ушбу оилага кредит эвазига 15 бош товуқ олишга кўмак берилган. Аммо оиланинг кредит тўлаш имконияти бўлмагани сабабли кредит ва унга ҳисобланган банк фоизлари маҳалла фуқаролар йиғини томонидан тўлиқ тўлаб берилган. Оилага маҳалла томонидан ҳудуддаги тадбиркорларнинг ҳомийлик озиқ-овқат маҳсулотлари мунтазам бериб борилади. Маълумот ўрнида айтиш лозимки, видеолавҳа тасвирга олинган куни фуқаро З.Маликованинг бошқа маҳаллада яшовчи синглиси фарзандлари билан хонадонга меҳмонга келган. Видеолавҳада намойиш этилган бола ҳам унинг фарзандларидан бири ҳисобланади.\nМурожаатни ўрганиш давомида фуқаро З.Маликовага туман ҳокимлиги томонидан 1.000.000 (бир миллион) сўм моддий ёрдам кўрсатилди.\nХудди шундай вилоятларнинг яна биридан ижтимоий тармоқларда айланган иккинчи видеолавҳага муносабат:\nМазкур хабарда ётоқхонада яшовчи, Салима Камолова (исм фамилияси ўзгартирилган) ҳамда оиласининг ҳозирда оғир турмуш шароитда яшаётганлиги баён этилган.\nҲолат юзасидан тегишли тартибда олиб борилган ўрганиш ишлари бўйича қуйидагилар маълум қилинади. Фуқаро бир нафар вояга етмаган фарзанди бор. С. Камолова турмуш ўртоғининг тутқаноқ касаллиги билан касалланганлиги тўғрисидаги хабар ўрнатилган тартибда текширилди ҳамда ҳудуд поликлиника томонидан берилган маълумотномага асосан, турмуш ўртоғи фуқаро Ш.Қосимов (исм фамлияси ўзгартирилган) руҳий ва норкологик касалликлар диспансерида рўйхатда турмаслиги аниқланди. Турмуш ўртоғи Ш.Қосимов Ўзбекистон-Хитой қўшма корхонасидан ўз хоҳишига кўра вазифасидан озод этилган.\nЎрганишлар асосида фуқаро С.Камолованинг уй-жойга муҳтожлиги ҳамда турмуш ўртоғининг ишсиз эканлиги инобатга олиниб «Ёшлар дафтари»га рўйхатга олинган. Айни вақтда бир марталик пул маблағи билан таъминлаш мақсадида тегишли ҳужжатлар расмийлаштирилмоқда.\nФуқаро Ш.Қосимовни иш билан таъминлаш мақсадида туман Маҳалла ва оилани қўллаб-қувватлаш бўлими томонидан унга фармацевтик воситалар ишлаб чиқариш корхонасига электр устаси (ойлик иш ҳақи 1.200.000 сўмдан 1.800.000 сўмгача, бепул транспорт хизмати мавжуд) сифатида ишга жойлаштириш таклифи берилди. Аммо фуқаро Ш.Қосимов ойлик иш ҳақи кам эканлигини маълум қилди ва таклифни рад этди...\nХуллас бундай ҳужжатлар ҳисобсиз. Ҳақиқий муҳтожлар қолиб қўл-оёғи бут, ишлаш лаёқати бор ҳамюртларимизнинг давлатдан ёрдам сўраши келгусида ёш авлоднинг тайёрга айёр ва боқимандаликни касб қилиб олишига ишора эмасми?\nҲужжатларда келтирилишича, мен кам таъминланганман деганларнинг қариндошлари бор ёки иш таклиф қилинганишига қарамай рад қилинган ҳолатлари бўлган. Ахир қўлдан берганга қуш тўймас.\nМақоланинг бошида бежизга биз шифокорнинг тажрибасини келтирмадик. Одамларга тайёр балиқни эмас, балиқ тутишни ўргатадиган йўлларни излашимиз керак. Бўлмаса, ҳомийлар бор, улар қайнар хумча экан, деб ўзини ночор кўрсатадиган, ҳалол меҳнат орқали пул топмай кун кўрадиганлар кўпайгандан кўпаяди. Бели оғримаганнинг нон ейишини кўр, деганларидек осон топилган пулни осонгина сарфлаётганлар ҳам бизнинг ён-атрофимизда яшаётган ҳамюртларимиз... бу энди алоҳида мавзу.\nижтимоий ёрдам ёрдам\nҲуқуқ 04/06, 21:31\nЁрдамга чўзилган қўлни «қайиришди»


Қорачиқ > Дунё хабарлари\nКаъбада тавоф майдони кенгайтирилмоқда\nҲаж мавсуми ниҳоясига етиши билан Каъба атрофини кенгайтириш ишлари бошланди. Янги режалаштирилаётган кенгайтиришларда тавоф майдонидан саъй майдонига тўсиқларсиз тўғридан ўтиш мумкин бўлади ва тавоф қилишни истаганлар издиҳом (тиқилинч) бўлмасдан осонлик билан тавоф майдонига кира оладилар.\nПэрис Хилтон Маккада дўкон очди!\nШоу-бизнес оламида ўзининг хурмача қилиқлари билан танилган Пэрис Хилтоннинг Маккада дўкон очиши жамиятда шов-шувларга сабаб бўлди.\nМусулмон қатлиомини буддист роҳиблари қизиштирмоқда\nМиллатлараро кризис гуруҳи Мьянмардаги мусулмон қатлиомида буддист роҳибларини айблади.\nАнтиислом фильмининг ишкалчиси ҳибсда!\nЎрта Шарқ мамлакатларида катта норозиликларга сабаб бўлган антиислом фильмининг америкалик фитнабоз продюссерини маҳкама бир йил озодликдан маҳрум қилди.\nИсроил шариат маҳкамаси қарор қилади\nИсроил шариат маҳкамаси Тавротда ўтган ва юз йиллардан бери амал қилиб келинаётган ҳазрати Ҳоруннинг наслидан эканлигига эътиқод қилинадиган “Кохен”лар билан ота-онаси яҳудий бўлмаган кишилар орасида турмуш қуриш қатъий ман қилинганлиги ҳақидаги ҳукмга қарамай бир Кохеннинг отаси яҳудий бўлмаган аёл билан оила қуришини орадан 8 йил ўтиб маъқуллади.\nФранцияда тозаликка оид шармандали ҳисобот!\nТозаликни Усмонлилар империясидан ўрганган Европанинг ҳолига яна маймунлар йиғламоқда!\nАҚШ исломиятга қарши йилига 40 миллион доллар сарфламоқда\nАҚШ профессори Хуан Коул ҳукуматнинг йилига исломиятни бузиш, йиқитиш, душманликни кучайтириш учун йилига 40 миллион доллар сарфлаётганини айтмоқда.\nДунёдаги капиталлашуви бўйича энг қиммат компания — Apple бугун ўз смартфони — iPhone 5ни тақдим этди. Компания вице-президенти Фил Шиллернинг сўзларига қараганда, смартфон тўлалигача ойна ва алюминийдан тайёрланган.\nМай ва июнь ойларида бир-биридан қизиқ астрономик воқеалар содир бўлади. Олимларнинг айтилишича, 20 майда Қуёш тутилиши бўлади. 5 июнда эса микро Қуёш тутилиши бўлади.\nАвстрияда руҳонийлар томонидан жинсий зўрланган жабрдийдаларга маънавий зарар сифатида 10 миллион доллардан ортиқ товон тўланди.


Режиссёр Рустам Саъдиев “Барон-2” фильмини суратга олиш ишларига тайёргарлик бошлаб юборгани ҳақида хабар бергандик, деб ёзмоқда "Darakchi" нашри.\nКинонинг иккинчи қисмида актёрлар жамоаси янгиланади. Фильмнинг биринчи қисмидаги аксарият актёрларни воқеалар давомида учратмайсиз. “Воқеалар давомидан келиб чиққан ҳолда “Барон-2”да Улуғбек Қодировнинг роль ижро этиши режага киритилмаган. У биринчи фильмда ўз ишини бажариб бўлган”, дейди Рустам Саъдиев “Даракчи” журналисти Алия Сулаймановага.\nАктёрлар жамоаси кенгайиб унда Россия киносанъатининг энг кўзга кўринган машҳур актёрлари ва Европанинг маҳоратли ижодкорлари билан ҳамкорлик қилиш режалаштирилган. Роллар тақсимоти сценарий тўлиқ тайёр бўлгач, амалга оширилади.\nКўпчиликни қизиқтираётган воқеалар ривожи тўхтаган жойидан давом этади. Битта жиноятни фош этган бош қаҳрамон Иззат (Фарҳод Маҳмудов), иккинчи топшириқни бажариш бўйича ишга киришади.\n“Барон” фильми катта экранларга чиққач унинг сериали ҳам телевидиниеда намойиш этилиши маълум қилинган эди. Айни кунларда бу жараённинг ташкилий ишлари бошланиб, “Барон” сериали 2016 йилнинг иккинчи яримида телевидениеда намойиш этилишини маълум қилди.\nАйни кунларда “Барон” фильмининг энди суратга олинадиган қисми “қароқчилар” қўлига тушиб қолмаслиги учун, бозор раҳбарияти ва маъмурияти билан учрашувлар ўтказилиб, қатъий чора-тадбирлар кўриш режалаштирилмоқда.\n00:02 Ўзбек киносининг энг қиммат фильми премьерага тайёр. Фильмнинг яралишига ишонишмаганди! (ФОТО)


Чироқчилик имомни нима учун ҳибсга олишди?\n28 октябр 2021, Тошкент вақти: 02:41\nЧироқчилик намозхонларнинг айтишларича, расмийлар Мамарайим Ҳайитовни туман мусулмонлари хоҳиш-истагига зид равишда бош имом-хатиб лавозимидан бўшатганлар.\nҚашқадарё вилоятининг Чироқчи тумани бош имом-хатиби салкам 30 йил имомлик қилганидан сўнг ўз вазифасидан озод этилди. Бу ҳам етмаганидек, собиқ имом-хатиб 15 сутка ҳибсда ҳам ўтириб чиқди.\nҚашқадарё вилоятининг Чироқчи тумани бош-имом хатиби лавозимида бўлган Мамарайим ҳожи Ҳайитов 7 июн куни ўз лавозимидан кетган, аниқроғи, бу ҳақда буйруқ чиқарилган.\n- “Ўз аризасига биноан, вилоят вакилини тавсиясига биноан, диний қўмитанинг 84-хатига асосан” деган. Нималигини билмадим энди.\nОзодлик: “Ўз аризасига биноан” дейишаяпти, ариза ёзганмидингиз?\n- Сўрагани йўқ мендан ҳеч ким аризани, деди Чироқчининг собиқ бош имом-хатиби Мамарайим ҳожи Ҳайитов.\nСобиқ бош имом-хатиб мазкур буйруқдан кейин мажлис ўтказганлигини, шундан сўнг Чироқчи туман ички ишлар бўлими томонидан ҳибсга олинганлигини айтади:\n- Бизда фақат йигирмалик аъзолари бўлар эди. Мени шулар “қолинг” деб йиғилишди. "Бизни ишдан бўшатадиган шекилли, мана шу йигирмалик аъзолари билиб қўйсин” деб, уларни мажлисга чақирган эдик. Фақат намоз ўқиб юрганмиз, дейди Мамарайим ҳожи Ҳайитов.\nМамарайим ҳожи Ҳайитов Тошкент Ислом университетини тамомлаган. У Чироқчи туманида бош имом-хатиб бўлиб 28 йил ишлаб келган.\n-Энди анча йил ишлаб қўйдик, пенсияга яқинлашиб қолган эди. Раҳбарият шуни лозим топган бўлса, тўғри қилгандир. Ўртада ҳеч бир таътилга чиқмаганмиз. Шунинг учун ҳам “таътилга чиқиб олсин домла, чарчагандир” дея шуни раҳбарият лозим топган бўлса, тўғри қилгандир, менимча, дейди Мамарайим ҳожи Ҳайитов.\nБиз Ўзбекистон мусулмонлар диний идорасига қўнғироқ қилиб, мазкур ҳодиса тафсилотларини аниқлашга уриндик. Идора вакили айнан бу мавзу бўйича ҳеч қандай маълумот бера олмаслигини айтди.\nҚашқадарё вилоят Чироқчи туман ички ишлар бўлими подполковниги Зокир Жавлиев эса Озодлик билан суҳбатда июл ойида Мамарайим Ҳайитов ҳибсда 15 сутка сақланганлигини тасдиқлади:\n- Ҳокимият талабига бўйсунмасдан, ўрнига қўйилган одамни қўйишга қаршилик кўрсатган. Ўзининг олдига беш-олтита одамларни йиғиб, бир ой давомида ҳокимиятни буйруғига қаршилик қилиб, агитация қилиб, “мени нотўғри бўшатди” деб, ҳаммани масжидга йиққанидан кейин уни мажбур бўлишган ҳибсга олишга. Материал бор-да, бекордан бекорга бўлмаган-да, дея изоҳ берди Чироқчи туман ички ишлар бўлими подполковниги Зокир Жавлиев.\nЧироқчилик собиқ имом-хатиб мухлислари подполковник фикрига қўшилмайдилар. Улардан бири Отабек Мирзааҳмедовдир:\n- Юқоридан тайинлагани учун шаҳрисабзлик киши бош имомлик вазифасини бажараяпти. Мамарайим домланинг ўзи Чироқчидан, у одамнинг тарафдорлари ҳеч қандай гуруҳ аъзолари эмас. Улар шунчаки намоз ўқиб, ҳақиқий динга итоат қиладиган кишилардан иборат. Мен ҳам ўзим жума намозига борганимда Мамарайим домланинг кўп маротаба маърузасида бўлганман. Ҳеч қандай ёмон гаплар гапирмаган, фақат Оллоҳ тўғрисида, динга итоат қилиш, риоя қилиш тўғрисида маърузалар олиб борар эди. Мамарайим домланинг маърузаларини фақат чироқчиликлар эшитар эди. Шунинг учун чироқчиликларнинг анча-мунча ҳурматига сазовор эди, дейди чироқчилик Отабек Мирзааҳмедов.\nЧироқчилик яна бир суҳбатдошимиз Мамарайим ҳожи Ҳайитовни яхши танишини айтади. Исми сир сақланиши ва овози ёзиб олинмаслиги шарти билан Озодликка гапирган суҳбатдошимиз "Мамарайим ҳожининг ўзи Миллий Хавфсизлик Хизмати билан ҳамкорлик қилиб келган ва кўплаб маҳаллий олим уламоларнинг устидан ёзиб бериб, ё қаматиб юборган, ё ишдан олдириб ташлаган", дея гапириб берди.\nХўш, Ўзбекистонда имомликка тайинланиш ёки бу лавозимдан озод қилиш қай тартибда амалга ошади? Ўзбекистоннинг расмий диний идораларидан жўяли жавоб ололмаганлигимиз боис бу саволни биз Тошкентда анча йиллар имомлик қилган, айни пайтда чет элдан бошпана топган Ислом олими Обид қори Назаровга бердик.\n- Уларни ишга тайинлашда, агар расмий масжидлар бўладиган бўлса, албатта шаҳардаги миллий хавфсизлик хизмати бўлимларининг розилиги билан амалга ошади. Шу давлат сиёсатига мувофиқ келадиган имомлар тайинланади ва қачонки мақсадга мувофиқ келган куни ўша заҳоти олиб ташланилиши кутиладиган нарса, дейди Обид қори Назаров.\nОбид қори Назаров бу тизимда ҳам Ўзбекистонда бошқа соҳаларда бўлгани каби қариндош-уруғчилик, тарафкашлик, коррупция ривожланган, дея давом этади.\n- У ерда албатта, порахўрлик, яъни хукуматнинг арбобларига бериладиган порахўрлиги - бу нарсалар ўзининг ўрнига эга,- дейди Обид қори Назаров.\nЧироқчи туман бош имом-хатиби лавозими атрофидаги можароларни эса Обид қори Назаров шундай изоҳлади:\n- Бунақанги талашиш, тортишиш давлатнинг мансаблари устида ҳам кетади-ку. Бу ҳам шунинг кўриниши. Ўша бўшатилган имомнинг орқасида ҳам хукуматнинг ўзининг ичидаги одамлари бўлиши мумкин. Ўшалар томонидан берилган маслаҳат асосида бу ҳам ўзини химоя қилган бўлса керак-да. “Сен ўзингни ҳимоя қил, биз сени ҳимоя қиламиз. Ҳаракатингни қил, биз ёрдам берамиз” деган бўлса керакки, у ҳам ўзига ишониб, шундай қадам босган бўлса керак,- дея тахмин қилди Обид қори Назаров.


Бизнес / Авто / Юртимизда\nЎзавтосаноат General Motors нинг Асака автомобиль заводидаги улушини сотиб олди. Бу ҳақда Kun.uz мухбири хабар бермоқда.\n2008 йили март ойидан GM Uzbekistan га айланган автомобиль заводининг 25 фоиз улуши, Reuters хабарига кўра, жорий йил бошида бевосита GM га тегишли эди. Ўша пайтда Ўзавтосаноат раҳбари (айни чоғда раҳбар ўринбосари) бўлган Умид Салимов заводнинг 15 фоиз акцияси сотиб олингани, GM тасарруфида 10 фоиз акция қолаётгани ни билдирганди.\nУнинг шу йил май ойида журналистларга берган интевьюсида йил охирига қадар барча акциялар сотиб олиниши ҳақида айтилганди. Аммо, расмийлар акциялар қанча баҳода сотиб олингани ва келишувдаги бошқа шартларни ошкор этмаяпти.\nМамлакатнинг шарқий ва аҳоли энг зич жойлашган Андижон вилоятида қурилган завод, дастлаб, корейслар билан ҳамкорликда ишга туширилган. 1996 йили Асакадаги завод Жанубий Кореянинг Daewoo Motors ва Ўзавтосаноат ҳамкорлиги ҳосиласи бўлди.\nКиритилди: 13:52 21.12.2018. Ўқилди: 1465 марта. Фикрлар сони: 0 та.\n“Микрокредитбанк” ходими тадбиркорни 22 млн. 800 минг...


Карта орқали тўловларни амалга ошириш ҳавфсизлик чоралари – Uzcard\nТўловларни амалга ошириш жараёнида амал қилинувчи қоидалар билан танишинг:\n– Карта PIN-кодини мукаммаллаштиринг (Personal Identification Number — шахсий идентификацион рақами). Хизмат кўрсатувчи банкингиз томонидан карта PIN-кодини ўрнатиш тавсия этилса, унинг мукаммалигига эътиборингизни қаратинг. Шахсий туғилган кун, телефон рақамларингиз ва шу ҳоказо шахсий маълумотлар билан боғлиқ рақамларни ўрнатманг;\n– PIN-код рақамини сир сақланг. Картангизнинг PIN-кодини ҳеч кимга ишониб топширманг;\n– Картангиз PIN-кодини ёдда тутишга ҳаракат қилинг;\n– Тўловларни мустақил равишда амалга оширинг. Дўконларда харидларни амалга ошириш жараёнида пластик картангизни бегона одамларга топширманг. Карт эгаси томонидан тўловларни мустақил равишда амалга ошириш ўринли. Ҳисобчидан терминал ускунасини тақдим этишни талаб қилинг ва мустақил равишда тўловни амалга оширинг;\n– Баъзида тўлов пункти ҳисобчиси томонидан терминал клавиатураси носоз ҳолатда ёки ноқулай жойлашуви сабабли карта эгасига PIN-кодни киритиш имконияти яратилмайди. Ушбу ҳолатда тўлов сизнинг иштирокингизда амалга оширилишини талаб қилинг.\nЁдингизда тутинг, Uzcard пластик картаси ёрдамида амалга оширилган барча амалиётларга карта эгаси жавобгар ҳисобланади.


Британия разведкаси: Россия қўшини Украина шимолидан тўлиғича олиб чиқиб кетилди\n25 май 2022, Тошкент вақти: 03:16\nУкраина шимолидаги рус қўшини тўлиғича Беларусь ва Россия ҳудудига олиб чиқиб кетилди. Бу ҳақда Британия Мудофаа вазирлиги ҳарбий разведка тақдим этган маълумотларга таянган ҳолда билдирди.\nРазведка маълумотларида таъкидланишича, шимолдан олиб чиқиб кетилган қўшиннинг бир қисми ҳарбий ҳаракатларни давом эттириш учун Украина шарқидаги ҳудудларга ташланади. Бунинг учун камида бир ҳафта керак бўлади.\nБритания Мудофаа вазирлиги Украина шарқи ва жанубидаги шаҳарларни рус армияси бомбардимон қилишда давом этаётганини қайд этди. Россия қўшини Изюм шаҳрини эгаллаб олганидан кейин жануб томонга олға силжишда давом этмоқда.\nАйни пайтда Украина шимоли-шарқидаги Сума вилояти Россия босқинидан озод этилгани тўғрисида вилоят раҳбари Дмитрий Живицкий маълум қилди.\nБМТ тарқатган сўнгги маълумотларда қайд этилишича, Украинада тинч аҳолидан камида 1611 нафари ҳалок бўлди, улардан 131 нафари бола. Камида 2227 киши эса яраланган.\nБМТ ҳужжатларида таъкидланишича, асосан оғир артиллерия, ракета ва ҳаводан бомбардимон қилиниш оқибатида тинч аҳоли орасида қурбонлар пайдо бўлди.\nБМТ баёнотида, қурбон бўлганлар сони бундан кўпроқ экани, расмий статистика фақат тасдиқланган маълумотлар асосида шакллантирилгани эслатилган. Жанглар бораётган ҳудудларда қурбон бўлганларни рўйхатга олиш имконияти ҳозирча мавжуд эмас.\nБМТга кўра, уруш бошланганидан бери 11 миллион украин ўз уйларини ташлаб кетишга мажбур бўлган.